NOLWENN HEP SPILHENN NA GWENNEG...\nNOLWENN HEP SPILHENN NA GWENNEG\nTANGI HEP SY SO KONTRISTET\nDediet d’an hini ( A.L. 335, p 126) a vanke dezhañ kaout un istor gant Nolwenn Kariou ha Tangi Troadeg.\n« Les bois fuyez et les halliers\nOù gîtent les gitons immondes... »\n- Alo, tudoù, poent deoc’h diloriñ ma faot deoc’h gwelet an trapig digor warc’hoa’ !\nN’eus ket un engroez a dud e sal an ostaleri : daou baotr yaouank - implijidi, ouvrierien ? ‘met ha daou studier e vefent ? - zo azezet ouzh un daol, gant o dilhad pemdez.. Ur vaouez yaouank ha kran gant ur chupenn ler zo dirak div chopinad bier goullo hag unan hanter leun c’hoazh, ouzh un daol all, hag ur paotr etre daou oad, neuz ur sklanker ha moustachoù ur reunig dezhañ, zo pintet war ur skaoñv uhel ouzh ar c’hontouer, dirak ur werennad gwin gwenn.\nDelc’her a ra an ostiz da verniañ ar c’hadorioù a-eilpenn war an taolioù diac’hub, en ur hegel an daou zen yaouank :\n- An’vezout a ran unan hag en ‘o mizer o vaneuriñ e glañvourien warc’hoa’ vintin. N’eo ket da seizh eur ‘maout da gomañs en ospital, Mael ?\n- Da c’hwec’h eur hanter, a c’hrozmol ar Mael.\n- Berr ‘vo an noz, neuze. ‘Vit se e lâran deoc’h eo poent mont.\n- ‘Fachez ket, Serj, ‘maomp ‘hont ! a respont egile yaouank en ur sevel ha tapout e chupenn jean diwar kein e gador. Ken arc’hoazh, Serj ! Ken arc’hoazh i’e, Kazh, a daol ouzh ar paotr war e skaoñv.\n- Ken ur wech all, paotred, a respont Moustachoù reunig.\n- Dimezell, tremenet eo unnek eur abaoe pell zo, hag e rankan klozañ va zi, a adlavar an ostiz da blac’h he chupenn ler. Ha te i’e, Kazh, skarzh da vanne.\nLonkañ a ra ar plac’h ar pezh a chome en he gwerenn. Delc’her a ra he daoulagad paret dirazi, kollet en he bed dezhi.\n- Daou euro pevar-ugent a vankit din.\nDistreiñ a ra ar plac’h war an douar en-dro. Furchal a ra e godelloù he chupenn ha tennañ un dornadig pezhioù moneiz, pezhioù melen ha ruz.\n- Komerit ar pezh ‘peus e’mm. Setu tout pezh ‘m eus.\nKontañ a ra Serj buan ha buan.\n- Un euro, un hanter-kant, dek ha tri-ugent, dek ha pevar-ugent, daou, daou dek, daou ugent, tregont, daou-ugent, pemp ha daou-ugent... Mankout ‘ra c’hoazh pemp santim ha tregont.\nKlask a ra ar plac’h en he godelloù en-dro. Ur pezh rouz ouzhpenn.\n- Daou euro hanter-kant.\n- Mann ne van, emezi, ret mat ‘vo deoc’h kontantiñ gant se.\n- Tregont santim a vankit din c’hoazh, eme an ostiz, ha chom a ra en e sav dirak ar plac’h.\nSevel a ra homañ diwar he c’hoazez. Brasoc’h hag un tamm mat mistroc’h eo eget an ostiz, hag a zo kentoc’h, diouzh e stumm, aesoc’h da ruilhañ evit da zougen.\n- Pa lâran deoc’h on riñset pizh-ha-pizh, emezi en ur glask paseal hebiou d’ar paotr.\n- Trawalc’h e giz-se, Serj, laosk ane’i da dremen, ma eo liket ‘vel ma lavar. Ha ‘t amañ da dregont santim war ar c’hontouer, a lavar neuze Moustachoù reunig.\n- Kazh, ‘deuez ket da...\n- Amañ ‘mañ da dregont santim, penn bouzar ! E c’hellit mont er-maez, dimezell, emezañ ouzh ar plac’h gant ur mousc’hoarzh hag ur jestr gant e zorn.\nDistreiñ a ra an ostiz war-zug an daol-gont. Sammañ he deus ar plac’h he sac’h war he c’hein, ur sac’h ribik roz demeus ar re a vez pase leun pa vez e-barzh ur mouchouer pleget hag ur fouas evit merenn vihan. Trabidellat a ra he divesker moan hag hir dindani, ha mont a ra er-maez eus an ostaleri en ur stourm ouzh an avel gostez a glask pilat anezhi bep eil kammed a ra. Chom a ra selloù an daou baotr da heuliañ anezhi betek ma kloz an nor war he lerc’h. Dastum a ra Serj an daou bezh moneiz a zo bet lakaet gant ar C’hazh war an daol-gont, tra m’emañ hemañ diwezhañ o sankañ e voustachoù en e win gwenn.\n- Gwel’t a rez, Kazh, a lavar neuze an ostiz, ar chupenn ‘zo war he c’hein zo ler dioc’h an dibab, ha n’eo ket na skaï na kartoñs bervet na plastik deus ti Leclerc. Ker he deus koustet, sur. Ha koulskoude, pa ‘m boa kleve’ ne’i o komandiñ he banneoù bremaik, ‘m boa ket gallet miret a lâret diou’in va-unan : Serj, pariañ a ran ugent euro ne vo ket paeet ar banneoù-mañ din.\n- Setu ‘peus kollet da bariadenn, a respont egile. Ugent euro a vankez din.\nSellet a ra an ostiz ouzh e bratik gant ur penn alvaon.\n- Mes... ‘M eus ket pariet netra ganez !\n- Geo. Pariet ‘peus, kollet ‘peus, ha bremañ e rankez paeañ. Ha na yez ket da lâret ‘m eus paeet an tregont santim abalamour da lakaat ‘c’hanout da goll da glaoustre, ne ouien ket e oa dioutañ.\n- Chi’aou ‘ta, Kazh, ‘yan ket da baeañ arc’hant va c’hlaoustreoù da gement mezvier ‘zo tout er barrez. Riñs da vanne ha skarzh kuit !\n- Riñsañ a rin ane’añ hag e yin kuit. Mes neuze e vo ret mat din kontañ d’an holl, ha dreist pep tra d’ar re a gustum c’hoari poker ganez, ez out un den hag a nac’h paeañ e c’hle, ha n’eo ket sur e vijes degemeret en o zouez hiviziken. ‘Spenn se, gwashoc’h lonker eviton ‘zo er barrez.\nSellet a ra Serj ouzh moustachoù egile, gleb gant glizh ar Gros-Plant hag o krenañ gant an imor a zo savet en e rêr, diouzh ar mod. Feuket e bratik dre ma eo bet lakaet a-reze gant lonkerien ar barrez. Pa oa kaoz eus poker bremaik, bremañ etreze zo ur barti all o komañs. Ar C’hazh, daoust d’e neuz stoiad lous, a anavez meur a dra ha meur a zen, ha n’eo ket sur-eñ da gaout e du warnañ. Echuiñ rampo ?\n- Re wir. Daouhanteromp ar maout, neuze. Dek euro ‘vitout ha dek ‘viton, eme an ostiz.\n- Mad e’. Astenn din ur bilhed dek.\nTennañ a ra Serj ur bilhed ruz eus e ziretenn. Plegañ a ra ar C’hazh e breiz ha sankañ anezhañ e godell e roched.\n- Ha bremañ, sav alese, ma c’hellin prennañ an trapig. Goût a ran ne labourez ket warc’hoa’, mes n’eo ket un digarez...\nChom a ra ar C’hazh da dreiñ e vanne diwezhañ e foñs e werenn.\n- Gastoù, emezañ, n’eo ket teuler en he botoù hepken he doa graet hom’ all. Gwelet ‘peus bet ‘ne’i dija ?\n- ‘M eus ket. Un douristez bennak, moar’at.\nKlevet a raer trouz ur wetur pelloc’h war an hent. Hini ar plac’h ?\n- Gant an tortad he doa da gas ga’ti ne yay ket pell gant hec’h oto, eme ar pratik en ur bozañ e werenn c’houllo war an daol-gont. Ale, aet on. Noz vat dit.\n- Noz vat dit i’e, Kazh.\nAvel rip zo o c’hwezhañ war ar parking a-dreñv an trapig. Ar pannell « Ar Mexicali - Bar - C’hoarioù » a varv e c’houloù glas en un taol. Gwelet a raer skeud an ostiz o vont hag o tont en diabarzh, o lazhañ gouleier ha mekanikoù, an eil war-lerc’h egile.\n- Tamm pizh-louz, a soñj ar C’hazh en ur glozañ e chupenn war e vruched. Kazimant prest da delefoniñ da brokulor ar Republik evit un disterdra evel ur c’holl ugent real.\nTeuler a ra c’hoazh gouleier diwezhañ an ostaleri un tamm skleur war ar parking. Divinañ a raer gwetur an ostiz, an hini nemeti war ar c’hourt goullo a-hend-all, ur 4 x 4 otus ha meurdezus, un Hyundai « Galouper », eus ar sort a gustum lonkañ ha poluiñ pemp gwech muioc’h evit ar c’hirri-tan all. Krog eo ar gwaz da flourañ golo ar c’heflusker.\n- Gwalc’het kaer out bet, loen brav, ha skrivellet, ha koaret ha lufret ; mes karcherizet ‘m eus aon n’out ket bet.\nUn tammig amzer a zo, n’eo ket deuet Serj er-maez, ha chom a ra dezhañ c’hoazh da ziskenn ar bolejoù houarn ha da brennañ an nor-dal war e lerc’h. Tennañ a ra ar paotr e garcher personel er-maez ha komañs dizourañ aketus war an oto. Dont a ra en e zivskouarn mouezh ar sigoñmestr, pa oa oc’h ober e goñje e-mesk ar bompierien e Brest : « En jet diffusé, bordel ! ». Tremen a ra un eil gwech, hag un trede, kement hag ober peogwir e chom peadra, war dorn dor ar chofeur ; savet ha parret eo ar sklasennoù, domaj eo.\n- Hag ur staotadenn a goñsekañs a-berzh ur mezvier dioc’h ar barrez, da walc’hiñ da garroñs a goñsekañs, sapre toull ourgouilh ! emezañ en ur zippañ e vragoù en-dro ha pellaat war e bouezig.\nEus goudor ar c’harzh haleg, e tamwel an ostiz o tont er-maez, o prennañ e volejoù, hag a-dizh betek e wetur nevez-karcherizet ; loc’hañ a ra kerkent etrezek un daol da c’hoari c’hartoù. Rizinkal a ra ar C’hazh ; en em santout a ra veñjet, ha kaeroc’h a-se dre m’eo veñjet div wech : ur wech gant e zizour, hag un eil gwech gant ar bilhed dek euro a zo dindan e vizied en e chakod. Didrouz eo an noz, bremañ pa eo aet kuit ar wetur diwezhañ eus parking an ostaleri.\nDidrouz ? Pas tre. Klevet a raer ur vouezh o kanañ, un tu bennak.\nPour chercher son mari, tireli,\nAvec une lante-er-ne.\nMouezh ur plac’h, daoust dezhi da vezañ raouliet ha pouloudek.\nDis-moi, hôtesse, as-tu vu mon mari ?\nHep tamm douetañs ebet, emañ-hi e-touez ar batisoù kozh a zo en-dro d’an ostaleri : bezañ zo ur c’hrañj, ur marchosi diskaret, daou pe dri graou, ul loch moc’h bennak, hag ar c’hovel. A-raok bezañ ar Mexicali, e oa an ostaleri Trapig ar C’hovel, unan eus an trapigoù a oa o chapelediñ etre ar porzh hag ar vourc’h : Trapig Penn ar Pont, Trapig Roz ar Vil, Trapig ar C’hovel, Trapig an Dernier Sou, hep kontañ an ostalerioù e-kreiz ar c’hêriadennoù, e Langristin hag e Bod Onn.\nDesidet eo ar C’hazh d’ober gwelloc’h anaoudegezh gant ar plac’h a gan ken brav gwerz truezus gwreg ar chalboter - La femme du roulier. Ehanet he deus ar vouezh evit ar mare... Nann, adkregiñ a ra gant ur poz all.\nDeus tu an Nord emañ an avel, a soñj perc’henn ar moustachoù, setu moarvat ez eo un tu bennak e-tal ar c’hovel gozh emañ-hi o kanañ. Mont a ra dre gaerig, gant aon a dapout ur post pe ur wezenn a-dreuz e fas en noz du. Fraeshoc’h e klev bremañ komzoù ar ganaouenn ; sur n’emañ ket pell ar ganerez ken. Unan c’hoazh hag he deus kaz ouzh ar baotred, ha digarez da gaout ivez moarvat, a soñj ar C’hazh adarre. Aketus e laka an eil troad dirak egile, rak chomet ez eus tammoù klavier hag houarnaj kozh merklet war an douar, hag arabat dezhañ bezañ strobet gant adsoc’h ur brabant ha kouezañ war dent un oged war-lerc’h. N’eo ket en dije ur pezh rêrad da stlejañ, nann : evet en deus prop, tommet eo just un tammig, mes kras n’eo ket. Dont a ra soñj dezhañ zoken en doa friket beg ruz e sigaretenn vutun diwezhañ bremaik goude koan, en ur antreal en trapig ; burzhud, emañ-hi bepred e godell gleiz e roched. Klask a ra e direnn e foñs chakod e vragoù, ha war un dro e kav ul lamp-dorn dindan e direnn. Laeret digant unan bennak, moarvat, mes ba ! ul laeroñsi hag a ya ar frouezh anezhañ er godell dindan n’eo ket ul laeroñsi, hervez ‘m eus bet klevet ur wech gant ur Blougastellenn ; ar godell-dindan un doare legal limbo evit he ferc’henn. C’hoarzhin a ra kreñv peogwir en doa ankouaet e oa ur benveg seurt-se gantañ, hag eñ o vale e-mesk hernchoù merklet ar c’hovel re-bar d’ur seurez kozh ampechet o tont a gomuniañ. Tanañ a ra e hanter sigaretenn, ha gant e lamp e lak ur skleurenn da zont er-maez, ken itik hag ul lutig mod gwechall ; gwir eo eo kazi marv ar bilenn. Gwelet eo bet e lamp :\n- ‘c’h o’ pet’a ‘c’h oc’h aze ?\n- ‘Moñ ‘hont d’ar gêr, a respont ar gwaz.\nLakaat a ra sked orañjez e lamp da barañ war al lec’h m’en deus klevet ar vouezh : ar plac’h a oa bremaik en trapig zo azezet war ur bank mein sko moger ar c’hovel gozh, a-grap warnañ a vije reishoc’h.\n- Yen ‘vo an noz, eme ar C’hazh adarre. Gwelloc’h eo deoc’h sevel diwar ar bank-se ha mont d’ar gêr.\n- Mont d’ar gêr ? Sellit ‘ta ar gavadenn ! a respont-hi gant ur skrignadenn.\nN’eus ket kalz dilhad ganti dindan he chupenn ler. Ur seurt caraco, hag ul lostenn na c’holo ket, na tost, an hanter eus he divorzhed. Diouzh he mouezh he deus un hanter-lur yod en he beg. Mezvez-du eo. En he dorn ez eus ur voutailhig goullo ; teuler a ra anezhi e-harz he zreid.\n- Evet ‘peus betek re. Ne c’helloc’h ket chom aze ‘pad an noz, ret ‘vo deoc’h mont da c’houdoriñ.\n- Ha p’lec’h, tamm lustrugenn ? Lâr din p’lec’h ‘ta ? Puten c’hast, lâr din p’lec’h mont da goachañ ?\nKriet he deus ar frazenn-se. Bout e chom ar C’hazh dirak ar meskaj enkrez ha nec’hamant a zo er vouezh vezv-se. Gwir eo, gwechall e vije bet stlejet al lonker betek penn ar bern kolo tostañ, sanket e-barzh ha lakaet plouz tro-dro dezhañ betek e zaoulagad , ma c’hellfe c’hweziñ e foñsad hep pakañ un difluksion. Bremañ, ‘hat, gant ar bolotennoù karrez pe ront...\n- Arabat deoc’h chom aze, a adlavar ar gwaz. Er stad m’emaoc’h e pakoc’h riv hag ur gwall gleñved da heul.\n- Ha penaos e oarez e pesort stad ‘h on, eh, penn peul ?\nGwelloc’h nompas chom da bouezañ re war stad ul lonker, anes bezañ en risk da feukañ anezhañ, hag ar C’hazh en goar re vat.\n- ‘Peus ket kalz a dra war ho kein, ha diouzh klevet sarac’h an avel er c’hoad kren uheloc’h ahont, e ouezan emañ o tont deus an Nord hag e vo kalz yenoc’h an noz-mañ eget ar re all a-raok. Boulc’het mat eo fin miz Gwengolo dija. Ha peogwir n’hellomp ket parforsiñ stalafioù ar Mexicali, e kinnigan deoc’h dont ganin. Da nebeutañ ne veoc’h ket dindan an amzer...\n- Ro peoc’h din, ha kerzh gant da hent. Me zo ‘hont deus ma zu ‘è.\nKlask a ra ar plac’h distokañ he fenn a-dreñv diouzh ar bank mein, mes adkouezañ a ra kerkent war he c’hoazez.\n- Oooo, tri mil bragez seurez...’M eus ket divc’har ken.\n- Sav alese ha deus !\nNe glemm ket ar plac’h pa sant daouarn ar C’hazh o sachañ warni hag o lakaat anezhi en he sav. Graet eo ar c’hammedoù kentañ, kazel-ha-kazel.\n- Didiac’h, c’hoant staotañ ‘m eus.\n- Me i’e, deus memestra.\nPonner eo ar plac’h, re-bar d’ur pezh mell touilh war bouez ul linenn, diflach kazimant. Ar C’hazh en deus tremenet he brec’h kleiz en dro d’e c’houzoug hag e talc’h anezhi dindan he c’hazel gant e vrec’h dehou. Gant e vrec’h kleiz e talc’h al lamp. Un nebeud pazioù adarre war ar riboul a gas da Linspern.\n- C’hoant staotañ ‘m eus, pa lâran dit ! a vlej ar plac’h.\n- Ma, puch amañ, neuze.\n- Puchañ, heñ ? Mes, sapre tamm stleugeurenn, penaos e rin ‘vit puchañ gant an tortad ‘m eus da gas ganin ? Ha surtout ‘vit dibuchañ ?\nEmañ al lamp oc’h ober e dalaroù ; an dra ziwezhañ a zeu a-benn da sklerijennañ zo ur wezenn vihan, un dervenn c’hwec’h pe seizh vloaz a zo o kreskiñ, hanter war ar c’hleuz, hanter war ar riboul.\n- Kemer harp ‘n ur gregiñ en droñjenn ha dizour ahe.\nNoz du adarre, rak marv eo al lamp da vat ar wech-mañ ; klevet a raer trouz dour dindan wask, hag ar plac’h o termal hag o tennañ hec’h alan.\n- Deus bremañ, ur pennad hent zo d’ober c’hoa’...\n- Da gac’hat, eme mouezh ar plac’h, strobet on, non de diou !\n- En em zistrob buan ha ro da zorn din en-dro, eme ar C’hazh, a zo krog da goll un tamm eus al lodenn pasianted en doa lakaet a-gostez. A-dastorn e kav ar plac’h a zo chomet da liveriñ ar wezenn vihan, dic’houest da vont kuit. Asantiñ a ra dilezel anezhi pa sant dorn ar paotr dindan he c’hazel .\nKendelc’her a reont ; goude un hanter-eur striv ha bec’h ha charre emaint dirak ti bihan ar C’hazh. Poulzañ a ra an nor ha pozañ e vec’h war ur gador dirak an daol ; goude-se ez a da gerc’hat peder dorchenn poliuretan en ur sal all ha renkañ anezhe en ur c’horn war al leur-zi.\n- Amañ e kouski, emezañ. Pallennoù zo forzh pegement, setu ne grevi ket ga’r riv. Tenn da chupenn ha da lostenn, ma ne vezint ket re chifet warc’hoa’.\nSellet a ra ar plac’h outañ :\n- Met... Gwelet ‘m eus ‘c’hanout dija... ‘Oas ket en ostaleri, bremazon ? N’eo ket te eo ar C’hazh ?\nGeo, a respont hemañ gant e benn. Hejal a ra ar plac’h he fenn, en ur vousc’hoarzhin d’he mezventi, moarvat.\n- Ha pesort anv ‘feus en gwirionez ?\n- Tangi Troadeg. Ha te ?\n- Me ? Nolwenn. Nolwenn Kariou. Fidamdoupenn, n’on ket ‘vit chom divun, ‘oaran ket pet’a ‘zo...\nSevel a ra diwar he c’hador, tanfoultrañ chupenn ha lostenn ha mont en ur vrallañ betek an espes gwele a zo bet destamantet dezhi ; pladañ a ra war an torchennoù, kousket-mik eo dizale. Tostaat a ra ar C’hazh, teuler ur sell digaz war feuskennoù ar plac’h, ha displegañ daou ballenn war o ferc’henn. Mont a ra war-zug e wele er sal all.\nChom a ra da soñjal en ur sellet ouzh ar solier. Daoust hag-eñ eo bet ur samaritan madelezhus en afer-se ? Graet en deus ar pezh a oa dleet dezhañ ober. Ar plac’h-mañ, an Nolwenn-mañ, ne dapo ket droug skevent diwar un nozvezh oc’h euriñ he foñsad e deun un touflez dindan an avel yen. Ambrouget, degaset, kazi douget en deus anezhi d’e di. Rust eo bet a-wechoù, krozet he deus e vouezh, ret eo bet dezhañ skandalat... Ma, en un ti klet emañ-hi bremañ, ma n’eo ket en un ti kran. War he zorchennoù emañ o roc’hal goustadik, klevet a ra anezhi... War he zorchennoù, ya. Ne c’helle ket lakaat anezhi e-barzh e wele, memestra ! Ha m’he dije dislonket pe kac’het etre al liñselioù ?\nII Danevelloù buhez.\nSouezhus penaos eo bet ingalet -pe dizingalet - an ostalerioù er barrez-mañ : etre porzh ar C’haro ha tiez kentañ ar vourc’h, seizh kilometr, seizh ostaleri ; etre Beg an Arvor ha Kroachoù Rouz, chouk d’ar vourc’h, c’hwec’h kilometr, zero ostaleri, un hent ken borodus ha ken digevannus hag an hent bras roial etre Ghardaia ha Tamm an Raset, ha ken sec’h ha bronnoù ur garlostenn. Añfin, an dra-se ‘oa ugent vloaz ‘zo, abaoe eo aet niver an ostalerioù war zigreskiñ c’hoazh, siwazh deomp. Ha pa ‘m boa bet tro da adprenañ ti bihan va mamm-gozh digant va c’hendirvi, goude ma femp bloaz arme, ne oan ket chomet da dortal : un ti e Linspern, a-hed-tenn da Drapig ar C’hovel, ne c’hellen ket mankout se.\nPlijadurezhioù bihan ar vuhez am eus bet tañvaet a-hed ar wech : ur banne gwin gwenn pa vez chomet kras va gourlagnenn ur penn devezh-pad, ar sigaretenn gentañ eus an devezh pa ‘m eus bet ar gouraj da ziouveriñ betek kreisteiz, ar pennad didrouz a glever war-lerc’h prezegenn ur prederour - unan ofisial pe hini ar gordennad, ar memes randonenn eo -, ur gignezenn ruz dindan ar wezenn e Mezheven, ur bozad per waz hep goubari resis mes dousik mat da vlasaat e miz Suliet, ar fiezenn a darzh dindan ar bizied e miz Eost hag a deuz etre an teod hag ar staon da c’houde, staotañ er-maez tro-kein d’an avel ha skrabañ va c’hein ouzh stern an nor pa ‘m bez debron.\nPa vez selloù a-dreuz un amezegez o parañ warnon betek re, en em lakan da ganañ a-bouez-penn an ton gavotenn anavezet kaer dre zu-mañ :\nAn hini gozh a lavare\nSakre toner de Die,\nKae goustad gant an taolioù\nLa la la la la la la la oh !\nKar an toull zo bihan\nAdsavet ‘peus da lunedoù war da fri ha prest out da dremen d’ul lennadenn all. Perak e vez sellet a-dreuz diou’in ? Evit daou dra da nebeutañ : kentañ tra, abaoe ma n’on ket ken dindan ar gouarnamant, e labouran c’hwec’h pe seizh miz ar bloaz hepken, war-dro tommerezoù ar serrioù, etre Miz Here ha Miz Abrel, miz Mae - evel ma welit, chom a ra din eizhtez vakañsoù c’hoazh - hag ar rest eus ar bloaz e tispignan ar pezh am eus espernet. Mes ur pec’hed eo feneantiñ kement-se er barrez-mañ. Da eil, e-pad tost seizh vloaz on bet o vevañ e Linspern gant ur paotr all ; euzh, kaeñ ? Hag al lesanv Kazh ‘peus lennet meur a wech a benn bremañ zo evit Kazh Luduek Linspern.\nEvit ar wech tout on bet sachet sou ha diha gant an tu brell hag an tu loukez eus ma fersonelezh : an tu brell a zeu din eus tu ma mamm ; an deiz all e oan e ti ma mamm-gozh dac’h a Wipavaz, rollet ‘m boa dezhi ur sigaretenn butun-nij, hag e oamp hon-div o pladorenniñ war he c’hanape. Hag hi, troc’het he divesker dezhi gant ar c’hannabinol, ha beuzet en he c’hoarzhadennoù, o kontañ din kement-mañ :\n- ‘Ouezan ket pet pec’hed marvel ‘m boa graet ar wech kentañ ma oan aet gant ur paotr, emezi. Ne oan ket dimezet, pec’hed kentañ. Ur sul goude lein e oa, hag aet e oan war e lerc’h e-lec’h mont d’ar gousperoù, eil pec’hed. Ha tapet e oan bet gantañ ante retro, peogwir ne faote ket din louzañ ma brozh en ur bladañ a-c’hwen va c’hein war ar geot. Tri bec’hed marvel er memes devezh. ‘Ouezan ket i’e perak emaon o kontañ an dra-se dit-te ; ‘m eus ket bet lavaret james an dra-se da’z vamm.\n- Ne oa ket ur soudard alamant, mechañs ? a c’houlennan.\n- Soudard ne oa ket atav, peogwir e oa martolod war ar Gneisenau e Brest.\n- Pevare pec’hed marvel, nompas kemer ul leonad...\n- Nann, ‘vat, ‘vit hennezh ‘oa ket. Ernst ‘oa e anv. Dac’h Kiel e oa.\n- Deus Kiel ? Ur protestant e oa, neuze, moarhat. Pempet pec’hed marvel.\n- Maaa ! ‘Oan ket aet da gofesaat hini ‘bet ane’o (...)\nHag e c’hoarzhe, hag e c’hoarzhe, aet skañv ha seder hec’h eñvorennoù gant moged ar c’hanab.\nAn tu loukez a zeu din deus tu ma zad. Soñj ‘m eus ur wech e oan aet da brenañ ‘oaran ket petra ken, en ostaleri-supermarc’had a zo er bourk. Dirakon e oa Tintin Mimi, ur voereb da’m zad. Kuzhet ‘m boa deus ar gwellañ ma c’hellen evit nompas bezañ gwelet ganti, mes ‘m boa ket gallet miret a glevet ar gaoz etre an dintin ha Marilou, a oa o telc’her an ostaleri d’an ampoent.\n- Peus ket louzoù-rahed, Marilou ?\n- Geus ‘hat. Del ur pakad amañ. Logod zo ‘n ez ti ‘è, Mimi ?\n- O, n’eo ket a-gaozenn d’al logod, ‘met d’al logod-pennoù-dall.\n- Al logod-pennoù-dall ? Neuzen degoue’ ket al louzoù-rahed ‘vite !\n- O, gray, gray ! Ar re-sen zo dall, ‘welfont ket pet’a ‘m eus lakaet de’e da debro... (...)\nNa vezit ket souezhet ma lâran deoc’h ec’h on hidiv an deiz gant liv ar ruskenn derv war ma fas ha gant paz nav miz o kignañ din ma c’horzailhenn eus ar mintin betek an noz, ur chañs c’hoazh ne vezan ket o heugiñ bep beure evel ma ‘m eus bet gwelet darn oc’h ober. Abaoe miz bremañ, ha nec’het ‘walc’h abalamour da se.\nKozh a-walc’h eo an deiz dija. Emañ Tangi Troadeg oc’h echuiñ riñsañ tas e zijuni dindan an duellenn dour ; un Tangi Troadeg aotennet pizh, war-bouez ar moustachoù, shampouinet ha digrammennet penn-kil-ha-troad, hag a zo war un dro o telc’her ul lagad war ar plac’h a zo kousket c’hoazh war an espes gwele en deus savet eviti dindan ar prenestr. Ur sell war an dilhad he deus laosket war gein ur gador ; reiñ un taol fer d’al lostenn, marteze, ul lostenn hag he deus gouzañvet un tamm mat dec’h da noz. Tennañ a ra ar fer hag ur plaid kozh, hag amzer d’an houarn da dommañ, e c’hell lakaat kement pleg ha kement roudenn da steuziañ tamm pe damm. Dilugañ a ra an neudenn, ha mont en-dro en e gambr, rak krog eo perc’henn al lostenn da fiñval war he gwele, ha n’en deus ket c’hoant en em santfe jenet ar plac’h o tihuniñ kazimant en noazh ran dirak ur paotr dianav.\nSonnañ trumm a ra Nolwenn hag en em lakaat war he c’hoazez en he gwele. Ur pezh blaz c’hwerv zo war he staon, karget eo he zeod muioc’h eget goude pemzektez gant an derzienn vras, ha droug he deus en he daoulagad gwashoc’h evit ma vije bet stouvet kanol Schlemm a-greiz-tout, ur boan leskidik hag a ziskenn a-hed he dremm betek he javelloù.\n- Gast a foñsad, emezi etre he dent, en ur sellet ouzh an ti m’eo degouezet : un ti kozh, diouzh ment ar prenestr a zo o sklerijennañ ar sal-mañ, hag a zo kegin ha sal-debriñ war un dro, gant un daol vras en he c’hreiz. Antreet e oa en un ostaleri e Plougastell... Dec’h e oa, douetus. Un ostaleri kollet war ar maez. Santout a rae an ezhomm da ankouaat...\n- Hag ankouaet ‘m eus, a soñj-hi en ur skrabañ he fenn. Ankouaet ‘m eus petra ‘m eus graet goude, ha pesort mod on arriet amañ.\nAstenn a ra he skouarn evit klevet trouz tud vev en ti, mes betek-henn n’eus nemet trouz un taol fraoñved en he fenn asambles gant ar boan diremed war he fas. En em wiskañ neuze, da c’hortoz gwelet unan bennak. Aze emañ he lostenn hag he chupenn war gein ur gador, asambles gant he sac’h-kein. Sevel a ra diwar he gwele ha lakaat al lostenn, arri lugernus a-gaozenn d’ur feraj re nerzhus pe gant ur fer re domm. Hag ar benveg kablus zo e korn an daol, klouar mat c’hoazh ; ur pezh machin pounner, ur gwir fer eus an trede Republik, da nebeutañ, ma n’eo ket deus mare an Impalaer. Klask a ra un dra bennak en he sac’h, hag e poz anezhañ en-dro, dipitet.\nKafe tomm zo en ur pod, un tas ha pemp pe c’hwec’h skaotenn zo ivez war an daol oc’h azeuliñ ur c’hartouron amann, re-bar da santigoù koad en-dro d’ar Mabig Jezuz en ur c’hraou Nedeleg. Diskargañ a ra ar plac’h un tasad kentañ, ha kas anezhañ war draoñ ; hanter nebeutoc’h e sant raktal blaz c’hwerv he staon ha c’hwezhadur he zeod. Diskargañ un eil tasad, bremañ, ha pismigañ ur skaotenn. Mont a ra gant he zas d’ober tro an ti. Kog pe yar pe enez ar perc’henn ?\nEnez, marteze ? A-gaozenn m’eo bet feret he lostenn ; e-touez ar baotred m’he deus bevet gante, re sur n’eus hini ebet a gement a vije deuet dezhañ ar soñj da ferañ ur pezh dilhad dezhi. Koulskoude, n’heller ket nac’h ez eus gant ar sal-mañ neuz kellig ur manac’h : ar pep rekis evit bevañ. Kog neuze ?\nUn tamm tan zo bet graet war an oaled, gant tri damm keuneud kordenn en-dro d’un etev ; mont a ra dirakañ ha troñsañ he lostenn. Tomm e oa dindan ar pallennoù, re domm zoken, mes bremañ eo freskaet dezhi gant he c’hwezenn o vont da aezhenn war he c’hroc’hen. War mantell ar chiminal ez eus un nebeud levrioù, stardet etre div vilienn : Les caves du Vatican, gant Gide, The Complete Oscar Wilde, Carnets de route de Jean François Quéméner, Mari-Vorgan, gant Roparz Hemon, Tractatus, gant Wittgenstein. Souezhus gwelet ar pemp levr-se e-kichen-kichen. Dindan unan eus an div vilienn, ur bilhed o tibaseal : hanter-kant euro. Chom a ra he bizied da flourañ anezhañ ; pase goullo he godelloù. Cheñch a ra tu dirak an tan : goude an tu pil, an tu fleurenn. Dirazi e korn an daol emañ atav ar fer kozh. Pariañ a ran war yar, a soñj-hi, ur yar gozh. Pariañ a ran hanter-kant euro, hag e tap krog er bilhed. Ha dindan ar bilhed ez eus lizhiri, kaset holl da... Tangi Troadeg, Linspern, 29470 Plougastell. Da gac’hat ! N’eo ket na yar na enez ; kog. Huanadiñ a ra hag advroudañ ar bilhed temptus dindan ar vilienn.\nGant kafe ha skaotennoù ar paotr-mañ emañ ar boan en he daoulagad hag a-hed nervennoù he bizaj o tont da vezañ gouzañvaploc’h. Klevet a ra neuze trouz kammedoù er gampr a zo en tu all d’ar speurenn e foñs ar sal-mañ, hag unan bennak o skeiñ mibin war an nor. Gant kil he dorn e laka he lostenn da ziskenn en-dro war he feskennoù noazh.\n- Antreit, emezi, estonet o klevet perc’henn an ti - rak piv all e c’hellfe bezañ ? - o skeiñ war an nor en e di-eñ.\nDigeriñ a ra an nor, hag ur penn moustachoù o tont e-barzh hag o sellet tro-ha-tro outi hag ouzh ar relegoù a zo chomet war daol ar gegin. N’eo ket dianav-tre ar penn-se da Nolwenn, mes deus pelec’h ec’h anavez anezhañ, se zo un artikl all.\n- Gwel’t a ran oc’h d’un, eme ar paotr, mes ‘peus ket drebet kazimant netra. Aze’it ‘ta ha kemerit un dra bennak da gargañ.\nEñ e-unan a azez hag a ziskarg ur banne kafe sonn e-barzh ur volenn bilhaouer en deus tapet diwar an dar. Azezal a ra ar plac’h fas dezhañ.\n- C’hwi ‘peus di’aset ‘c’hanon beket amañ, ma komprenan mad. P’lec’h ‘poa kave’ ‘c’hanon ?\nDiskenn a ra ar paotr ur banne kafe all e tas ar plac’h, en ur ziskouez ul lec’h bennak dirakañ.\n- Pelloc’h, izelloc’h, e traon ar pourmena.\n- C’hwi zo Tangi Troadeg neuze, a gendalc’h ar plac’h, evel ma lavarfe eo tomm pe yen an amzer.\n- Atav, evel ma ‘m boa lâret deoc’h dec’h dija. Ha c’hwi zo chomet Nolwenn Kariou i’e moar’at.\nDelc’her da vont. O vont oac’h ? Brav an amzer. Avel de’i adarre. Ato ga’r memes kondision. Poent hastañ. Ma, ma, maaaa.\n- Oblijet on da drugarekaat ‘c’hanout. Komeret ar boan da stlejañ ‘c’hanon beket da di, soursial diou’in, ha bet ha ferañ ma dilhad. Pa oaran ouzhpenn ‘c’h on ur pezh tagnouzenn pa ven mezvez, hervez ‘zo bet kontet din...\n- Ne ouezan ket penaos out da gustum, mes ‘vit dec’h e oa gwir, ato.\n- Hag e-lec’h laoskel ‘c’hanon e deun un touflez, ‘peus di’aset ‘c’hanon amañ ha feret ma lostenn. Pet’a ‘oas o c’hortoz en just ?\nPozañ a ra ar paotr e volenn, nec’het marteze gant ton ha son ar plac’h-mañ.\n- Netra. Yen ‘oa an noz, un espes paz sec’h ‘poa, ne oa ket plas klet tostoc’h ‘vit an ti-mañ, setu ‘m eus degaset ‘c’hanout amañ, ha chifet ‘oa da lostenn, setu ‘m eus feret ‘ne’i. Pet’a ‘maon o c’hortoz ? Me zo ur sklanker, un’ dimeus feneantidi ar barrez ouzhpenn an hanter dioc’h ar bloaz, mes te n’out ket ur roulerez ; mechañs e lâri din perak ‘poa desidet pakañ an tortad-se dec’h da noz. Pa ‘z poa kuitaet an trapig, e oas gouest da vale, mes goude-se ‘poa diskennet ur vuretennad whisky pe ‘ouezan ket pet’a war c’horre an traoù all, hag a vire diou’it a chom plomm... E c’helli i’e kemer penn an hent kerkent ha graet ur gwalc’h bennak ma n’out ket troet da gaozeal.\nEmañ ar plac’h o soubañ un tamm skaotenn en he zas. Lonkañ a ra ar boued-kafe-se goude bezañ laosket ur steudad diveradennoù d’ober steredennoù war an daol. Ober a ra an neuz da asantiñ gant he fenn.\n- ‘Spenn tregont vloaz ‘peus, keda, Tangi ? N’out ket bet gwech ebet war-nez dime’iñ d’ur bennhêrez pinvidik, unan hag a zi’asfe dit war an taol, an arc’hant, an enor hag an doujañs a-berzh tud ar barrouz ?\nUr beg treuflez a ra ar gwaz en ur ober nann gant e benn :\n- Pezh ‘maon ‘hont da lâret dit amañ n’eo ket ur sekred evit den ebet, peogwir e c’helli klevet ‘ne’añ gant n’eus forzh piv er gordennad. Ur mignon zo bet o lodañ an ti-mañ ganin e-pad seizh vloaz, ur mignon, pas ur vignonez. ‘Vit an arc’hant, ma Doue, aliesoc’h eviton c’hoa’ e veze dilabour ; hag evit an enor hag an doujañs a-berzh an amezeien, tapet ‘m eus al lesanv a gazh luduek, ha setu tout, ‘m eus aon.\nSellet a ra Nolwenn ouzh dremm ar C’hazh. Daoulagad gris, gant roufennoù o vont war e zaouividig. Blev krog da c’hlazañ, un troc’h bihan gant e aotenn evit beure, ha moustachoù ur reunig gant beradoù kafe o c’hlizenniñ warne. A bep sort e kaver war ar bed, a soñj-hi.\n- Eskuz ‘c’hanon ‘vit ma goulenn bleup, emezi, e tlefe din bezañ douetet. N’eus forzh pesort paotr all a zichañsfe de’añ di’as ‘c’hanon en e di ‘vel ma ‘feus graet a vije o sellet diou’in gant daoulagad bliv, re-bar da re ar Prezidant pa wel e brofoù Nedeleg e-pign deus brankoù ar we’enn sapin a zo bet savet e-kreiz sal vras an Elysée. Hag engortoz da gaout un dra bennak ganin, ha n’eo ket ur pennad kaoz hepken. Soñj ‘m eus ‘è bremañ e veze graet Kazh deus unan bennak en ostaleri. Te ‘ni ‘oa ?\nTennañ a ra an Troadeg ur foñsad uisge eus foñs ar bufed ha lakaat ur berad da c’hlebiañ foñs e volenn, just peadra da lazhañ ar preñv hag ar bakterioù a c’hellfe bezañ chomet stag ouzh ar feilhañs.\n- Addikt out ouzh ar boeson ? a c’houlenn ar plac’h gant mouezh ur medisin pe un asistantez sokial.\n- N’on ket. E c’hellan chom eizhtez, pemzektez hep evañ takenn ebet, diouzh ma c’hoarvez ; ha te n’out ket i’e, emezañ en ur dafañ ar voutailh en-dro. Da c’hortoz, ‘peus ket lâret din perak an tortad-se dec’h da noz ?\n- Maah, un istor kozh. E-pad tri bloaz on bet o vevañ gant ur paotr hag a c’helle degas din an enor, an doujañs hag an arc’hant. Me, deus ma zu, ne c’hellen ket di’as mann ‘bet sort-se de’añ, ‘met karantez ha koantiri. C’hoazh ma vijen bet e-soñj chom em flas, goût ‘walc’h ‘rez, ma zi, ma bag, ma oto cheuc’h, ma gwreg ken cheuc’h all em saloñs etre ma Sérusier ha ma Maurice Denis ; nemet n’eo ket se ‘m boa c’hoant da vevañ : be’añ ur vaz Ming ouzhpenn en e di, m’en argas ! Labourat, ya, c’hoant ‘m boa da labourat hag eñ ne c’houle ket klevet anv deus se. Ha miz ‘zo e lennan a-greiz-tout en deus lakaet an embannoù gant un hanter plac’h yaouank kozh deus Angers, unan hag a c’hell di’as de’añ kement tra n’eus ket da’m heul : an arc’hant, ur familh enorus, daremprejoù a-feson ‘vit skoulmañ liammoù gant pratikoù nevez. Karantez ha koantiri, ‘hat...\n- Moar’at ne vi ket koñfortet ma lâran dit ‘po ket poan oc’h adkavout ur gwaz all koulz hag henne’.\n- Moarhat. Aet e oan da Roa’on da ziskutal gantañ ; dek munut goude e oamp en e wele, rak prest eo da gemer ‘c’hanon da serc’h ken abred hag an de’ war-lerc’h e eured. Div eur goude ‘m boa kuitaet ane’añ, bepred, ha kavet ur paotr all ‘vit an noz. Ha bremañ on dougerez, koue’et ma esperañsoù en un taol ha sammet ur pezh karg all war ma chouk.\n- N’eo ket diaes kaout un IVG amañ e Brest pe e Landerne, a lavar an Troadeg.\n- Goût ‘walc’h ‘ran, mes ur steurbell ouzhpenn eo. Ha riñset on ‘vit ar gwenneien.\nDont a ra soñj d’ar C’hazh eus an abadenn a oa bet en Trapig a-gaozenn d’an tregont santim a vanke.\n- Gast, me zo ken skort all ar gwenneien ganin i’e.\nSevel a ra, mont betek mantell ar chiminal ha dibradañ ar vilienn. Hanter-kant euro evit mont betek miz Here ; azalek ar sizhun-mañ ‘zeu e vo ret din bevañ war c’hle, a soñj. Lonkañ a ra ar plac’h ar pezh a chom eus he zasad kafe.\n- E c’hellan en em walc’hiñ un tammig ‘n ez ti, Tangi ? a c’houlenn-hi en ur dapañ he sac’h diwar gein ar gador.\nTreiñ a ra ar paotr e benn : dor ar foñs, a-zehou. Ar respont hollvedel a c’heller kaout, pa glasker ar gardrob ; hep kontañ ba’ Saint-Flour, pa ‘c’h aer en un ostaleri ha pa c’houlenner : excusez-moi, je cherche l’Evêché. Chom a ra da ruilhañ ur sigaretenn, an hini gentañ eus an deiz. Petra ober evit ar fulenn-mañ, rak ur fulenn hardi eo : bras a-walc’h evit bezañ ur maneken, gant divesker keit hag ac’hann da Langristin, divronn hag a stign hec’h espes hiviz kement ha krapoz ur Blougastellenn, hag ur vizaj koant dindan he fennad blev du. Kavout a ray un tamm labour bennak ma n’he deus ket aon a blegañ he c’hein hag a louzañ he daouarn. Klevet a raer dour o verañ en tu all.\n- Didiac’h, ankouaet ‘m eus lâret de’i ne oa nemet dour yen, emezañ etre e zent. Ha goude ur c’hruz d’e zivskoaz : efedusoc’h eo evit divezviñ, ‘forzh penaos.\nTanañ a ra e sigaretenn da c’hortoz. Dont a ra en un hunvre - ur gwallhunvre ? - ar pezh a c’hellfe bezañ bet e vuhez : ur vaouez evel homañ, daou pe dri a vugale o skrambinellat etrezo, labourat bemdez, kempenn e damm jardin e-pad ar week-end pe neuze mont war vor d’ar sul gant hini pe hini eus e gamaraded kozh da zastum ur c’havell bennak. Ha labourat d’al lun en-dro. Hag amzer d’en em soñjal neuze ? Eüruzamant ne oa nemet ur gwallhunvre. Emañ ar plac’h o tont eus an tu all.\n- Tapet ‘m eus ur serviedenn dit ; laka ‘ran ‘ne’i dirak an tan ?\nHep gortoz ar respont e tispak an tamm pilhenn war gein ur gador dirak glaou ruz an oaled. En em lakaat a ra tro kein d’an oaled evit peurechuiñ sec’hañ he divorzhed.\n- Ma, gwelloc’h ‘c’h a an traoù ganin bremañ memestra. Arabat din hunvreal ken, ne vin ket gwech ebet gwreg patron un embregerez vras, gant grifoù ha stock options sof-kont, ha ret mat eo din en em lakaat da glask labour.\n- Evel ‘vez lâret e kornioù ‘zo deus Kerne : Chostrom a chostromo / Biken da Intron ne yeyo, a ouzhpenn ar C’hazh gant ur mousc’hoarzh e korn e voustachoù. Ma c’hell sikour ‘c’hanout, kemer ar bilhed hanter-kant euro aze, bevañ ‘rin war c’hle tri devezh abretoc’h, n’eo ket kalz a dra.\n- Da ket ‘ta, ba’ Konk zo ur c’helenner kozh din, hag a oa gwechall o tuañ gant ar c’hoant da gaout ‘c’hanon en e wele. Da ‘m soñj, ‘vit gwerzh un taol, e c’hellin sachañ pemp kant euro hep re a boan digantañ.\n- Hag e rafes se ? eme egile diskredik.\n- Ya, da c’hortoz kaout ul labour. Ar chañs ‘m eus bet da gaout yaouankiz ha gened, koulz din profitañ a-raok ma tremeno pep tra. Digeriñ a rin ma gaol en ur soñjal er gwenneien a goue’o em boujedenn ha serriñ a rin ma daoulagad en ur glask memoriñ ar sintomoù a ziforc’h kleñved Hodgkin diouzh hini Besnier-Böck-Schaumann... Ha na sellez ket gant an aer abafet-se diou’in ! Ne blijan ket dit, marteze, Tangi, emezi gant ur vouezh voulouz, hag e tosta ouzh ar C’hazh en ur droñsañ he lostenn verr war he morzhed hir.\nAr gwaz zo harpet e zaouilin war an daol, gant e chod war balvoù e zaouarn, hag an tamm machin daoudortet etre e vuzelloù a oa ur sigaretenn bremaik. Tennañ a ra anezhi eus e veg ha leusker anezhi da vogediñ, pozet war ul loa.\n- Nolwenn gaezh, re sur ma tichañsfe dit koll da lostenn e penn kentañ Mezheven e-kreiz ar park a zo amañ sko an ti, e savfe raktal kement lost sivienn zo tout e-barzh. Allaz, poan gollet eo dit ober kizoù dirazon.\nDirollañ a ra ar plac’h da c’hoarzhin :\n- Goût a rez e plijez din muioc’h-mui, ma den ? Eveljust, e-giz ma lavarfe ma mamm-gozh deus an tu all d’ar ster vras : Kazh luduek diwar tourgazh / Ibilig chitik n’ell ket dont da ve’ bras. Gwel’t a rez on gouest da ijinañ krennlavarioù, me ‘è.\nHag e ro ur pok dezhañ war e dal a-raok pellaat war gaout he mantell ler.\n- Gortoz, eme ar paotr, arc’hant ur bariadenn zo ganin abaoe dec’h. Ur bariadenn goune’et diwar goust Serj, patron an trapig ; mil blijet e vefen ma asantfes kemer ‘ne’añ, o ya, mil blijet, sell, ne oufe den kompren, hag e tap ar bilhed dek euro chifet e foñs e c’hodell ha reiñ anezhañ d’ar plac’h. Chom a ra homañ da sellet laouen ouzh daoulagad ar C’hazh o lintrañ hag ouzh an tamm paper ruz lous a-raok fourañ anezhañ e chakod he mantell. Sisters under the skin daoust d’o div vuhez disheñvel.\nKlevet a raer ur wetur o chom a-sav dirak an ti, hag un nor stlapet ; astenn a ra Tangi e skouarn, unan bennak zo bremañ o tostaat ouzh an ti. Daou daol kreñv war an nor :\n- Ahe ‘mout, Kazh ?\n- Ya, antre !\nUr paotr gwisket gant dilhad glas un artizant hag ur gasketenn c’hoarier base-ball a zeu e-barzh an ti.\n- O, eskuz ‘c’ha’on, emezañ, o welet Nolwenn a-dreñv kein ar C’hazh, me ‘soñje din evedos da un’ er gêr.\n- N’eo ket netra. Michel Kervella, a zisplik da Nolwenn, zo deuet da ginnig labour din, me zo sur. Nolwenn, ur... hag e chom da glask ur poz gwirheñvel, defot a vezañ gwir.\n- Ur giniterv da Dangi, a droc’h homañ gant ur mousc’hoarzh daou zant ha tregont ouzh an artizant.\n- Ah ? eme hemañ, hag e kendalc’h gant e gaoz, hep tennañ e selloù diwar dalier an dimezell Kariou, a zo o pellaat war-zug an oaled en ur rodeal gwashoc’h evit biskoazh :\n- Pres labour zo ganeomp er serrioù ga’n amzer a zo deuet da vezañ yen en un taol. E Kervirzig e oan er mintin-mañ, ha soñjet ‘m eus : poent bras eo din kaout un’ bennak ouzhpenn, deomp da wel’t ar C’hazh. Prest out da gomañs ?\n- Hiriv diouzhtu ?\n- Kreisteiz paseet eo dija... Lakomp warc’hoa’ da eizh eur... Mad e’ ?\n- Ya. ‘Maout ‘hont d’ar vourc’h ? E c’hellfes kas Nolwenn di, pa rank mont da Vrest pe da Gonk, ’ouezan ket re...\nUr bern elfennoù zo o tarzhañ e daoulagad Michel Kervella, gwashoc’h evit un tantad deiz gouel ar Republik.\n- Ya, evel just, emezañ... Mes oto un artizant eo, tra ken...\n- O, n’eo ket sañsipl, a respont ar plac’h, en ur lakaat he sac’h war he c’hein. Tapañ a ra penn Tangi etre he daouarn ha pokañ dezhañ seizh pe eizh kwech war e figur evit echuiñ gant ur bouch hir war e vuzelloù.\n- Ken ur wech all, Tangi.\nHa goude bezañ aet er-maez eus an ti ha pellaet un tammig war zug an oto asambles gant an artizant, e huch :\n- Ha n’on ket prest da ankouaat an noz ‘m eus tremenet ganit !\nChom a ra Tangi Troadeg en estrenvan da sellet ouzh ar plac’h o plegañ da gemer plas er wetur.\nKerkent ha loc’het ar c’heflusker, e teu un drouz e diabarzh an oto, bouzarus, euzh. Rolling Stones, o CD diwezhañ moarvat.\n- Keith Richards ha Mick Jagger, eme ar plac’h. Breudeur Morvan ar rock ‘n roll.\nJenet, e lazh an artizant ar muzik.\n- Arabat deoc’h bezañ nec’het g’ar pezh ‘m eus lâret deoc’h, eme ar plac’h. Hervez emañ Simon ha Garfunkel deus o zu oc’h adkomañs ur pezh troiad dre ar Stadoù Unanet, gant ouzhpenn tregont koñsert. Katrin Gwern, diskenn ivez en-dro en hon touez !\nOber a ra ur sin gant he dorn d’ar C’hazh a zo chomet evel un alvaon war e dreuzoù e-keit ma tro an oto er porzh. Mont a ra ar wetur da dapañ hent Illien. Un aer nec’het en deus ar C’hervella o sellet ouzh divesker hir ar plac’h en e gichen hag o klask kompren he frazenn diwezhañ war un dro.\n- Me ‘soñje din e an’vezen holl gendirvi ar C’hazh, emezañ evit cheñch ar gaoz, goude bezañ doujet d’ur stop, amzer un dizenez da nebeutañ ; mes n’an’vezan ket ‘c’hanoc’h. Pe marteze n’oc’h ket ur giniterv gompes de’añ ?\nC’hoarzhin a ra ar goantenn :\n- Eeeh, nann. Kentoc’h ur giniterv digompes, ma c’heller lâret.\nEnkrogañ a ra ar paotr. Goude ur sell war fas ar plac’h :\n- Un aer distruj ‘peus, diyac’h da nebeutañ. Ne vije ket gwelloc’h deoc’h gwel’t ur medisin ?\n- Ur medisin ? Me ma-un’ zo medisin ‘è, gwashañ zo. Mes an noz tremenet gant Tangi ‘ni eo, he deus fae’et ‘c’hanon.\n- Ga’ Tangi ? Gant ar C’hazh ? Mes me ‘soñje din... evedo kentoc’h...\nHag e chom bout.\n- Lod a lâr, a gendalc’h ar vaouez yaouank, o deus kavet amourouzien a-feson en-dro d’ar C’hlub Med er Senegal pe e trepasioù ar Raffle e Singapore, mes n’eo ket ret mont keit-se ‘vit kavout ur gwaz, un gwir. Trawalc’h eo arat ar gordennad-mañ, war a seblant, n’eo ket dav memes mont betek ar vourc’h.\nSkrabañ a ra an artizant - unan eus ar vourc’h, ne c’hell ket en nac’h, e dud o chom hag e dud-kozh bet o chom e Kerdangi - skrabañ a ra neuze e dal dindan e gasketenn.\n- Klevet ‘m boa lâret e oa troet an Troadeg... ‘Fin, kentoc’h ne oa ket troet an Troadeg... Penaos din-me...\nNe echu ket e frazenn, gant en e gichen an test bev ez eo ur betis emañ o vont da embann aze.\n- Woaah, korbezet on tout, eme ar plac’h en ur zisleviñ-gen, gwashoc’h ‘vit ma vijen bet é tennañ pato eizhtez a-renk hep distaliañ. En em laoskel a ra da risklañ un tammig muioc’h war ar skaoñv, he fenn harpet war ar goubenner.\nMont a ra ar wetur hebiou da Gervirzig, d’ar Skaouidig.\n- ‘M eus aon e rin ur pennad kousket, a lavar Nolwenn adarre, ken kroset ‘c’h on, hag e serr he daoulagad.\nHebiou da Gernizi, da Leur-ar-Marc’h. Didrouz eo ar plac’h bremañ, troñset uhel he lostenn war he divorzhed hir rouz. Sapre kazh luduek Linspern, a soñj ar paotr en he c’hichen, ha me ‘m boa kontet ane’añ e-barzh re an douar melen ! Padal, gant e neuz skrab-e-laou hag e voustachoù plouz-riz eo deuet da benn da sachañ en e wele ar plac’h-mañ ha n’eo ket un hanter chevrenn ane’i, ha moarvat n’eo ket lavaret o rozera hepken int chomet d’ober tout ‘pad an noz, dioc’h ar skuizhder a zo koue’et warni... A-greiz-tout, e sko ar C’hervella war e rod-stur, ar pezh a laka e garr-tan da dreuziñ an hent ha da zistoiñ ar pennoù-tad-kozh war ar wrimenn gleiz, eüruzamant n’ae ket buan.\n- Chapeau ! a vlej.\nHag e chom da soñjal en e blombier, a oar kuzhañ ken brav e c’hoari hag e ... ginitervezed, hag e rank skeiñ war ar rod-stur adarre ha bleujal :\n- Chapeau !\n18 VIII 2003\n(c) Yann Gerven 2003


Keleier » Niverenn 632 * 24 / 07 / 2017\nHiziv an deiz e vez luget urzhiataerioù an holl, c’hoant ganto gellout kas ha resev buan, ur bern titouroù a bep seurt. Ha gortozet an neudenn optek gant an holl. E kement rannvro e vez an holl oc’h hastañ. Dalc’het he deus Orange eviti tachenn ar c’hêrioù bras,...\nMa n’eo ket dispar an amzer evit rouzañ, evit mont er-maez, n’eo ket direnket stajidi KEAV evit se. Labouret e vez asidu. Traoù zo a vez heñvel a vloaz da vloaz. Anna ar Beg hag he skipailh kelennerien er sal gentañ, hini al luc’heilerez hag an urzhiataerioù. Ar...


Public Image Limited (PiL pe c'hoazh Public Image Ltd.) a oa ur strollad sonerezh post-punk bet krouet e 1978 gant Johnny Lydon goude ma vefe bet divodet Sex Pistols. Kalz nevezinti a zo bet degaset er sonerezh amplaet a-drugarez d'ar strollad-se.\n1 Penn-kentañ ar strollad\n2 Pladenn gentañ\n6 Dibenn PiL\n7.1 Pladennoù enrollet er studio\n7.2 Pladennoù « live » ha dastumadegoù\n7.3 Pladennoù single\nPenn-kentañ ar strollad[kemmañ | kemmañ ar vammenn]\nUr wech divodet Sex Pistols, ez eas Lydon da Jamaika e-pad teir sizhunvezh, asambles gant Richard Branson (hag eñ e penn Virgin Records). Eno e klaskas Lydon kavout sonerien reggae. Ur wech distro d'ar Rouantelezh-Unanet ez eas Lydon e darempred gant Jah Wobble, gant ar pal sevel ur strollad nevez. En em anavezout a raent abaoe ar bloavezhioù 1970 : asambles o doa sonet e dibenn Sex Pistols, hag entanet e oa an daou anezho gant ar sonerezh reggae ha gant sonerezh ar bed. Wobble a zeskas neuze seniñ gitar boud. Lydon az eas ivez e darempred gant Keith Levene. Kejet en doa c'hoazh gantañ e 1976, pa sone Levene gant The Clash. Degemeret e voe ivez an tabouliner kanadian Jim Walker. Kregiñ a reas P.I.L. gant ar bladenn vihan anvet Public Image, hag a oa tost a-walc'h ouzh sonerezh Sex Pistols. Berzh a reas er Rouantelezh-Unanet koulz hag er Stadoù-Unanet.\nPladenn gentañ[kemmañ | kemmañ ar vammenn]\nPa welas izili ar strollad e rae berzh o fladenn e tivizjont stagañ gant enrollañ o fladenn vras gentañ. Meur a gudenn a savas e-pad an enrollañ : ar budjed a voe implijet evit prenañ dramm, Wobble en em gannas gant skoazeller ar produer, ha skarzhet e voe ar strollad diouzh Wessex Studios. A-benn ar fin e teuas a-benn ar strollad da enrollañ eizh kanaouenn. Berzh a reas memes tra ar bladenn (First Issue he zitl) pa zeuas er-maez : gwall zisheñvel diouzh ar sonerezh produet er mare-se e oa, dreist-holl a-drugarez da son gitar boud Wobble ha da hini gitar Levene (ur gitar aluminiom a implijas). Evit a selle ouzh ar c'han e seblante Lydon bezañ o pediñ hag oc huchal war-un-dro, hag e zoare da ganañ a oa heñvel ouzh hini arzourien evel Yoko Ono. Gwerzhet e voe mat ar bladenn er Rouantelezh-Unanet hag er peurrest eus Europa.\nMetal Box[kemmañ | kemmañ ar vammenn]\nMetal Box a zeuas er-maez e 1979. Evit a sell ouzh an enrollañ e voe ken diroll an traoù ha pa voe enrollet First Issue. Jim Walker a oa aet kuit a-raok ma krogfe an enrollañ, ha meur a dabouliner all a voe degemeret, en o zouez unan anvet Karl Burns. Devet e voe e daboulinoù gant Wobble. Pa zeuas Metal Box er-maez e voe kinniget dindan stumm teir fladenn 45 tro e-barzh boestoù rolloù filmoù. Goude-se e teuas er-maez en-dro dindan stumm ur bladenn zoubl, anvet Second Edition. Hiziv an deiz e vez gwelet evel unan eus ar pladennoù rock pouezusañ. Gwall zisheñvel diouzh kement tra embannet e 1979 eo, hag enni e klever eo bet levezonet PiL gant strolladoù sonerezh-arnodiñ alaman evel Can pe Neu!. Da heul embannadur ar bladenn e voe aozet un droiad er Stadoù-Unanet, met meur a sonadeg a voe nullet abalamour d'ar bec'h a save etre ar strollad hag e di-embann er Stadoù-Unanet, Warner Brothers e anv. Bec'h a savas ivez etre Lydon ha Levene, hag a felle dezhañ kemer muioc'h-mui a blas er strollad. Muioc'h-mui a heroin a gemere ivez. Tonket e oa ez afe an traoù a-dreuz. A-benn ar fin ez eo Wobble a darzhas hag a guitaas ar strollad. Hiziv an deiz ne ouezer ket hag-eñ e kuitaas ar strollad e-unan pe hag-eñ e voe bountet er-maez. Gouzout a reer avat e felle dezhañ e vefe siriusoc'h an traoù e diabarzh ar strollad. War washaat ez eas an traoù e-pad ur sonadeg er Ritz e New York. D'ar mare-se ne chome nemet Lydon ha Levene er strollad (Martin Atkins a oa bet skarzhet nepell a-raok), ha Levene a zivizas e vefe aozet ur gwir happening, hep tamm pleustriñ ebet. Da vare ar sonadeg e voe diskouezet ar strollad a-dreñv ur skramm. E-keit ma voe skignet sonerezh PiL Ec'h ijine ar strollad traoù all war ar prim. Lydon a grogas da gunujenniñ an arvesterien, um emgann a savas hag al leurenn a voe distrujet. Ar sonadeg bet raktreset en deiz war-lerc'h a voe nullet kerkent.\nFlowers of Romance[kemmañ | kemmañ ar vammenn]\nMartin Atkins a voe degemeret en-dro evit seniñ taboulinoù pa voe enrollet Flowers of Romance, un albom diaesoc'h da selaou evit Metal Box. Levene a zilezas ar gitar hag e sonas kenaozer. War ar bladenn e klever dreist-holl taboulinoù, mouezh Lydon, sonioù bet enrollet war gasedigoù ha trouzioù gitar boud dic'hortoz. Bec'h a savas en-dro etre Levene hag Atkins, ha Levene az eas kuit. Goude-se e voe enrollet ar bladenn Live in Tokyo. Warni e son Atkins, Lydon hag ul laz-seniñ a sone evit euredoù en New Jersey. Atkins az eas kuit e 1985, goude ma vefe bet embannet This Is What You Want, This Is What You Get. Gant ar bladenn-se e kemmas doare seniñ ar strollad : selaouerien nevez a voe tizhet, padal ne voe ket ken dedennet ar re a selaoue PiL Abaoe krouidigezh ar strollad.\nCompact Disc/Cassette/Album[kemmañ | kemmañ ar vammenn]\nE 1986 e teuas er-maez Compact Disc (anvet ivez Cassette pe Album, hervez ar stumm). Ar skritur glas implijet a oa ar memes hini hag an hini implijet evit ar madoù generek.\nDibenn PiL[kemmañ | kemmañ ar vammenn]\nDont a reas Happy? er-maez e 1987,. E-pad hañvezh 1988 e troas PiL er Stadoù-Unanet, hag e 1989 e troas asambles gant New Order ha The Sugarcubes dindan an anv Monsters of Alternative Rock. Padout a reas PiL betek 1993, hag er bloavezh-se e tivizas Lydon chom a-sav gant ar strollad. D'ar mare-se e oa Lydon, Ted Chau (gitar, kenaozer), Bruce Smith (bet e-barzh The Pop Group hag e-barzh Rip Rig & Panic, taboulinoù), John McGeoch (bet ezel eus Magazine hag eus Siouxsie and The Banshees gitar), ha Russel Webb (gitar boud) er strollad. Ez-ofisiel n'eo ket divodet ar strollad, ha hervez Lydon n'eo ken met un troc'h a vez graet gant e izili.\nPladennoù enrollet er studio[kemmañ | kemmañ ar vammenn]\nFirst Issue (1978, Virgin Records)\nMetal Box (1979, Virgin Records)\nFlowers of Romance (1981, Virgin Records)\nThis Is What You Want... This Is What You Get (1984, Virgin Records)\nAlbum (1986, Virgin Records/Elektra Records)\nHappy? (1987, Virgin Records)\n9 (1989, Virgin Records)\nThat What Is Not (1992,Virgin Records)\nPladennoù « live » ha dastumadegoù[kemmañ | kemmañ ar vammenn]\n(# : plas en hit-parade breizhveuriat)\nSecond Edition (Metal Box adembannet) - 1979\nThe Greatest Hits, So Far (dastumadeg) - 1990 #20\nBox (koufrig) - 1990\nPlastic Box (koufrig) -1999\nPublic Image/Second Edition - 2003\nFodderstompf Lec'hienn saoznek diwar-benn ar strollad\nAdtapet diwar « https://br.wikipedia.org/w/index.php?title=Public_Image_Ltd.&oldid=1471154 »\nStrolladoù rock breizhveuriat


Tan Dir ha Kan, ur film nevez o taolenniñ ar brezhoneg dre ar sonerezh a-vremañ\nlundi 20 novembre 2017 à 18:08 Par Katell UGUEN, France Bleu Breizh Izel\nTan Dir ha Kan, setu anv film nevez Mikael Baudu ha Gwengolo Filmoù. Diriaoù da noz e vo skignet ar rakabadenn e sinema L'Image e Plougastell.\nFilm nevez Mikael Baudu a ro ar gomz da sonerien tri strollad eus ar vro - Youtube\nTri strollad a zo lakaet war-wel : Les Ramoneurs de Menhirs, Brieg Gerveno ha Rhapsoldya. Sonerezhioù a-vremañ, gant gizoù disheñvel, met holl o kanañ e brezhoneg. Un teulfilm o taolenniñ ar sonerezh a-vremañ hag ar mennozhioù a vez treuskaset gantañ.\nTan Dir ha Kan n'eo ket ur film o kontañ istor ar strolladoù met buhez pemdez an arzourien - Mikael Baudu, sevener ar film\nAr c'hoant da skrivañ e brezhoneg, setu al liamm etre an tri strollad\nBuhez pemdez an arzourien a heulier\nPenaos bevañ gant ar sonerezh hiziv an deiz ? Les Ramoneurs de Menhirs da-skouer o deus dibabet chom hep bezañ devezhourien an arvest. Dre ar sonerezh punk, rock progressivel pe dre ar rap... "N'eus forzh pe' yezh 'vefe kanet, an doare sonerezh eo a glask an dud klevet" eme Mikael Baudu, ar sevener.\nAn danvez eo a blij da Vikael Baudu esteurel en e filmoù hag ober a ra gant ar brezhoneg evel ma ra an arzourien a weler 'barzh Tan Dir ha Kan. Keuz en eus ar sevener deus un dra hepken : tri strollad sonerezh met plac'h ebet en o-zouez.\nTan Dir ha Kan , sevenet gant Mikael Baudu, kenbroduet gant Gwengolo Filmoù - France 3 Bretagne, a vo rakskignet 'benn ar Yaou 23 a viz Du e sinema L'Image e Plougastell da 8e30 noz. Diwezhatoc'h e vo gwelet war ar skramm bihan, war France 3.


Le Télégramme - Spered ar vro - Emilie Quinquis. Plac’h he enezenn\nEmilie Quinquis. Plac’h he enezenn\nPublié le 14 février 2019 à 05h30\nEmilie Quinquis, kanerez, zo o chom war Enez Eusa abaoe 6 vloaz.\nO paouez digeriñ ur sal sonadegoù war Enez Eusa emañ Emilie Quinquis, asambles gant he gwaz Yann Tiersen. E soñj emañ ar ganerez da brientiñ ur bladenn nevez evit ar bloaz da zont.\nC’hwezh ar c’hoad fresk zo c’hoazh er sal. Echu eo al labourioù en Eskal, ur voest-noz kozh e bourk Lambaol, bet adprennet gant ar muzisian Yann Tiersen. Emilie, e wreg hag a vez o labourat gantañ abaoe un toullad bloavezhioù bremañ, a zo laouen o tiskouez ar studioù nevez-flamm. « Kroget hon eus al labourioù daou vloaz zo. Ul lec’h liesseurt eo : pediñ a rimp strolladoù sonerezh da zont da seniñ. Ur seurt eskemm ‘vo bep taol : klask a rimp lakaat anezho e darempred gant tud Eusa, pe vefe er skol, er skolaj, pe e lec’h all », a zispleg Emilie. Meur a studio zo ouzhpenn d’ar sal vras evit enrollañ tonioù sonerezh. Klasket e vo ivez kinnig kentelioù sonerezh d’ar vugale. Un doare evit ar c’houblad da gemer perzh en o mod e buhez Enez Eusa.\n« Pep tra a blij din amañ »\nEn em gavet eo Emilie war an enezenn c’hwec’h vloaz zo dija, hag en he jeu emañ penn-da-benn. « Ar pezh a vank din ? Gwelet ma mignoned aliesoc’h. Mod all, ar vuhez amañ zo kaer ! Pep tra a blij din amañ : an dud dreist-holl, met ivez an avel, ar mor, ar sioulder », eme ar vaouez yaouank, o sellet ouzh an oabl griz o cheñch-dicheñch diouzh c’hwezh an avel. Savet he doa ar ganerez ur bladenn e 2017, e saozneg hag e brezhoneg, anvet ‘’As an end to death’’. Ur bladenn all a blijfe dezhi krouiñ evit ar bloaz da zont. « Ret eo din labourat bremañ da sevel an testennoù e brezhoneg. Un tamm saozneg a vo ivez, marteze ». Bez he doa ar ganerez desket brezhoneg e Stumdi. Siwazh, n’he deus ket tro da gomz brezhoneg gwall alies war Eusa, rak ne chom ket kalz a vrezhonegerien war an enezenn. Met youl zo ganti : reiñ a ra Emilie kentelioù brezhoneg ingal ur wech ar sizhun. « Berzh a reont ! emezi fier-ruz. Deskiñ a ran dezho ar gerioù diazez. Met lavaret ‘m eus dezho emaon o teskiñ c’hoazh ». Dre ar gevredigezh SKED ez aio Emilie da ginnig ivez un tañva d’ar brezhoneg er skolaj. Bet e oa bet ivez da eskemm e brezhoneg gant tud ti ar re gozh, daou vloaz zo. « Ouh la, diaes e oa kompren anezho a-wechoù ! », emezi.\nWar an douar bras\nKomedianez e oa Emilie Quinquis a-raok dont da vezañ kanerez a-vicher. « Galvet e vezan a-wechoù evit kemer perzh e raktresoù zo. Met n’eo ket aes din, rak an dra-se a sinifi kuitaat an enezenn, e-pad ur miz hanter da nebeutañ, evit mont war an douar bras. Ne c’hellan ket distreiñ d’ar gêr bep noz evel ar re all ! » Er mare-mañ emañ Emilie war hentoù Europa asambles gant he gwaz hag o mab daou vloaz, evit un droiad liammet gant pladenn nevez Yann Tiersen, anvet ‘’All’’. Laosket o deus o enezenn muiañ karet evit distreiñ a-benn ur miz hanter. Hir e vo ! « Mall ‘vo warnomp distreiñ da Eusa ! » eme ar vaouez yaouank.\nSal sonadegoù : sal de concertSioulder : calmeYoul : volontéTroiad : tournéePladenn : disque\nEmilie Quinquis, chanteuse et comédienne, habite depuis six ans à Ouessant et est attachée à son île comme une bernique à son rocher. Avec son compagnon, le musicien Yann Tiersen, ils ont racheté une ancienne discothèque dans le bourg et viennent de la remettre à neuf. L’idée : inviter des groupes pour des concerts et mettre à disposition des studios d’enregistrement, mais aussi proposer des cours de musique ou des interventions au collège. Leur manière de participer à la vie de leur île d’adoption !\nEmilie Quinquis Yann Tiersen Ouessant


« Liesseurt e c’hell bout ar gwirioù sevenadurel » - Spered ar vro - LeTelegramme.fr\nPublié le 12 décembre 2019 à 09h49\n« Liesseurt e c’hell bout ar gwirioù sevenadurel »\nLena Boisard Le Coat zo oc’h ober un dezenn diwar-benn ar gwirioù sevenadurel. (Foto Anna Quéré)\nEmgavioù diwar-benn ar Gwirioù sevenadurel zo bet dalc’het ar sizhun baseet gant BCD-Sevenadurioù, e Roazhon. Pennad-kaoz gant Lena Boisard Le Coat, klaskerez.\nPegoulz e oa bet meneget ar gwirioù sevenadurel el lezenn evit ar wech kentañ ?\nLena Boisard Le Coat : Krog e oa an traoù da geñver Diskleriadur Gwirioù Mab-den e 1948. Ne oant ket displeget kalz, met meneget e oant memestra. Ur perzh eus gwirioù Mab-den int, evit frankiz ha dinentez an den. Erruout a ra ar gwirioù sevenadurel el lezenn c’hall kalz war-lerc’h, e 2015, gant al lezenn NOTRE, er mellad 103. Petra ‘lâr al lezenn ? Ar Stad hag ar strollegezhioù lec’hel zo karget da lakaat ar gwirioù-se e pleustr e buhez pemdez an dud.\nPetra a dalv an dra-se ?\nDaou droad zo. Da gentañ eo ret gwareziñ ar gwirioù sevenadurel ha lakaat anezho war-wel. Ar gwir zo evit an dud da vevañ o sevenadur : pep hini zo libr da choaz ha da vevañ (h) e identelezh sevenadurel. Un dra all zo : ur bern doareoù zo evit kemer perzh er vuhez sevenadurel. N‘ez eus ket an arzourien deus un tu, hag ar publik deus un tu all. Pep hini a c’hell deskiñ un deiz, ha treuzkas un deiz all. Kement-se zo ur cheñchamant bras, bet digaset gant al lezenn NOTRE.\nDoktoradez oc’h, hag e karg eus an enklaskoù war ar gwirioù sevenadurel evit Rannvro Breizh. Petra a vez studiet ganeoc’h ?\nAr gwirioù sevenadurel eo danvez kentañ politikerezh sevenadurel Rannvro Breizh. Ul labour zo d’ober evit kompren penaos mont war-raok gante. Studiañ a ran ar politikerezh, an doareoù da labourat hiziv, an darempredoù zo etre an dud a-youl vat, an arzourien, hag ar gopridi. Mont a ran kalz war an dachenn, e Breizh a-bezh, evit eskemm gant aozadurioù a bep seurt. Klask a ran dielfennañ penaos ‘vefe moaien da gaout ur vuhez muioc’h demokratel er bed sevenadurel.\nPetra ho peus merzhet war an dachenn ?\nAn dud n’ouzont ket eo gwarezet o gwirioù sevenadurel gant al lezenn. Kement-mañ n’eo anavezet nemet gant ar bed micherel. ‘Se zo bet e-kreiz an emgavioù bet aozet gant BCD-Sevenadurioù e Roazhon ar sizhun baseet. Petra zo moaien d’o’r evit mont war-raok ? Ar pal eo lakaat an dud da c’hoût o deus gwirioù : moaien zo dezhe da gemer perzh er vuhez sevenadurel e meur a stumm. Ul labour zo da ober en aozadurioù evit reiñ ur plas da bep hini. Ret eo studiañ penaos ober muioc’h a liammoù gant an terouer. Ha surtout : lakaat ar sevenadur da dalvezout e pep politikerezh publik ‘forzh pehini e vefe. ‘Benn ar fin, ar gwirioù sevenadurel zo evel lunedoù evit sellet ouzh pep raktres, pep politikerezh, en ur mod nevez.\nGwirioù sevenadurel : droits cuturelsMennad : article de loiDiskleriadur Gwirioù Mab-den : Déclaration des Droits de l’HommeAozadur(ioù) : structure(s)


Pajenn:Perrot - Bue ar Zent.djvu/616 - Wikimammenn\nPajenn:Perrot - Bue ar Zent.djvu/616\ndiouz ar birou. Siouaz, unan eus ar chaseourien a oe kri awalc’h evit tennan bepred. Ar bir a dreuzas dorn an ermit. Flavius Wamba a oa ive war al lec’h. Ar zantelez moullet war drem Jili a skoas eun tôl en e galon. Dizrei a reas an de war-lerc’h evit e welet ; lakat a reas troc’han ar strouez a ziwalle e lochen. Ouz e welet neuze leun a zousder, en despet d’e boan, en em strinkas d’e dreid evit goulenn pardon. C’hoantât a reas louzaoui ar gouli, mes ar zant ne lezas ober netra. Gouzout a rê eo en kreiz ar boan e teu ar vertu da gemer he brasan lufr.\nEus bue sant Jili, n’eus netra anavezetoc’h eget ar skoazel a roas d’ar c’havrez. Ar bobl en deus gwelet eno ar merk eus ar skoazel he deus bet roët bepred an Iliz d’an dud dister, eneb d’an dud galloudus, d’an dud dinoaz eneb d’ar re o gwall-gas.\nFlavius Wamba a dalc’has da zont alïes da welet an ermit santel. Ober a reas d’ezan donezonou eus ar re gaeran. Biskoaz ne falvezas da Jili digemer netra evitan e-unan. E lezel a reas hepken da zevel eur manati, evit ma vije ennan kanet meuleudiou an Otrou Doue, hed-a-hed ar c’hantvejou. Kalz menec’h ne zalejont ket da zont d’en em lakat dindan urz eun tad ken mat ha ken santel. Dous ha start, eveziant ha leun a furnez, eur skouer beo oa evit e holl venec’h.\nGoude bezan bet en Rom o c’houlenn bennoz ar pab evit e vanati, ar pez a oe ôtreet d’ezan, dre eul lizer skrivet d’ar 26 a viz ebrel 685 ; goude bezan bet kalz da c’houzanv eus a-beurz ar Vuzulmaned, goude bezan bet eur rener leun a furnez evit Charlez-Martel, e varvas en peuc’h, war-dro ar bla 720.\nSant Jili a zo patron diou barouz eus eskopti Sant-Brieg ha Landreger, Sant-Jili-Plijo ha Sant-Jili-ar-C’hoad.\nEn Sant-Jili-Plijo, an eus eur pelerinaj darempredet a-bell, dreist-oll de e bardon bras, ar zul kentan a viz gwengolo, hag ive de e bardon bihan, ar bempvet sul goude Pask.\nPedet eo eneb d’an drouk-sant, d’an tân-gwall ha d’ar spont ; e c’halloud a zo ’n em diskouezet, meur a wech, d’an dud kez skoet gant ar c’hlenved pe gant gwalen an tân ; ar vugaligou gwestlet d’ezan a ve ive diwallet gantan diouz pep spont.\nLavaromp d’ezan, gant parousianiz Sant-Jili-ar-C’hoad :\nReit ho pennoz d’al labourer\n’ Vir sul ha gouel, ’vel ma tleer ;\nA bep droug diwallet e dud,\nE drevad hag e loened mud.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/616&oldid=140906 »


Cheñch penn d'ar vazh ! - Kaouenn.net Kaouenn.net\nmedia taol-imor traoù all video\nUr politikerezh nevez a zo bet dibabet gant ar Rannvro evit a sell ouzh ar c'hleweled. Ne glot ket gant an ezhommoù hervez Fanny Chauffin, Kristian ar Braz ha Gireg Konan.\nBUDJED EBET, MET MENNOZHIOU E-LEIZH !\nGoude bezañ livet taolenn ar c'hleweled e brezhoneg hiziv an deiz, setu tri c'hanfard e anv o c'hevredigezhioù Kaouenn.net, Blaz Produktion ha Fea) o tresañ dazont ar c'hleweled evit Yann Brezhoneger. Gwechall ne oa nemet ar re varrek, ar re a-vicher a c'helle implij ar benveg-se. Hiziv gant an dafar niverel, ur pellgomzer hezoug zoken, e c'hell n'eus forzh piv sevel ur film, frammañ ha skignañ anezhañ.\nHa bedig-bed ar brezhoneg ne fiñv ket kalz : chom a ra un nebeud tud e penn an traoù hag a ra o c’heusteurenn gant ar Rannvro, ha war ar memes tro e vez gwelet tud o skignañ pennadoù farsus, reportajoù, filmoù ijinet ... war ar rouedad.\nEeun eo ar mennozh : gant ma vo stummet tud a youl-vat, kozh koulz ha yaouank, aozet abadennoù evit lakaat war wel ar pezh a vez graet ganto (abadennoù skignañ lec'hel, lec’hiennoù internet hag ur festival "no budjet" bep bloaz gant prizioù), kalonekaat an dud d'ober liammoù etre ar video, ar skrivagnerien, ar c'hoariva.\nUn doare deskadurezh pobl, hag ivez un doare dieub d'ober rak n'eus framm ebet rakjedet en a-raok, frankiz da ezteurel war forzh peseurt tem, ar c'hoant testeniañ e brezhoneg war bep tra a c'hoarvez e lec'h emaomp o vevañ.\nKalonekaat kronikennoù ar vro, met ivez goulenn kontoù digant ar rannvro : pet "klik" a dap al lec'hienn-mañ-lec'hienn, piv a vez arc'hantet, hag evit peseurt raktresoù ?\nPosted by gireg konan on 14/07/2009\nGweloù / Vues: 7 - Aotre / Licence:


Nazaré zo ur gumun eus Portugal, e distrig Leiria. En em astenn a ra war 83 km2 ha 15 158 a dud zo o chom enni (e 2011).\nPelec'h emañ Nazaré\nEn hanternoz d'an draezhenn, war an tornaod emañ karter kozh Sítio. Di e c'haller mont dre un hent a c'hoari an dro dre an diabarzh, pe dre ur fungarr a bign eus bord ar mor betek lein an tornaod. E Sítio ez eus e-leizh a diez bodet en-dro d'un iliz. Alese eo kaer ar gweled war an draezhenn hag ar gêriadenn en traoñ. Un tour-tan zo ivez.\nGwechall e veve tud Nazaré diwar ar peskerezh hepken. Lakaet e veze ar pesked a veze tapet gant rouedoù tost d'an aod da sec'hañ war an draezhenn, astennet war glouedennoù. Brudet e oa, gwechall, gwiskamantoù ar besketaerien hag o gwragez.\nBremañ eo brudet Nazaré abalamour ma vez graet surf en tolead, war ar Praia do Norte dreist-holl, en hanternoz da veg Sítio. Brudet eo tarzhioù-mor an draezhenn-se, dre ma c'hallont stummañ gwagennoù uhel-kenañ er goañv, abalamour ma'z eus dirak an aod ur ganienn dindan an dour, anvet Kanienn Nazaré.\nSec'hadeg ar pesked war an draezhenn\nAdtapet diwar « https://br.wikipedia.org/w/index.php?title=Nazaré_(Portugal)&oldid=1770531 »\nDernière modification le 22 Gwe 2017, à 06:53\nKemmoù diwezhañ degaset d'ar bajenn-mañ d'an 22 Gwe 2017, da 06:53.


Fortunatus (levr) - Wikipedia\nTalbenn embannadur 1509\nFortunatus zo ur gontadenn diwar-benn buhez un haroz ha roue mojennel eus ar Grennamzer hag a voe brudet e droioù en Europa ar XVvet kantved hag ar XVIvet kantved. Ar c'hentañ levr diwar e benn a voe embannet en Augsburg, en Impalaeriezh santel roman german, e 1509.\nHervez Michael Haldane, troer al levr e saozneg, e oa embannet Fortunatus en Augsburg e 1509 ha moullet gant Johann Otmar. Gwerzhet e veze e kêr e ti an apotiker Johannes Heybler. Roud a gaver ennañ eus meur a skrid all :\nan Itinerarius gant Johannes von Montevilla (John de Mandeville), 1355 ; troet en alamaneg e 1480, moullet en Augsburg (1481 ha 1482) ;\nistor Wlad III Drakul, aotrou Wallachia (Vlad an Impalaer), embannet e Nürnberg (1488), Bamberg (1491) hag Augsburg (1494) ;\nGesta Romanorum, embannet en Augsburg e 1473 ;\nPurgator Sant Padrig moullet en Augsburg en 1489.\nFortunatus zo ur paotr yaouank genidik eus Famagusta e Kiprenez hag en em gav un deiz gant an doueez Fortuna en ur c'hoad e Breizh. Ha hi da reiñ ur yalc'h dezhañ hag a vez adleuniet kenkent ha ma vez tennet un dra bennak anezhi.\nNeuze e veaj dre meur a vro, hag e Kaero e vev e ti ar sultan, a ziskouez dezhañ e deñzorioù. En o zouez ez eus ur c'hozh tog hag a c'hall kas an den dindanañ da gement lec'h a gar. Dont a ra a-benn da laerezh an tog ha distreiñ gantañ da Giprenez.\nKentañ embannadur ar skrid alamanek a voe graet e 1509 en Augsburg, ha hennezh e vije ar stumm orin, adembannet gant Karl Simrock en Deutsche Volksbücher (3 levrenn, Frankfurt am Main, 1846).\nE 1530 e voe embannet Fortunatus von seinem Seckel und Wunschhütlein. \nDoareoù all zo bet e galleg, italianeg, izelvroeg ha saozneg.\nAndrew Lang The Grey Fairy Book, "Fortunatus and his Purse".\nFriedrich Wilhelm Valentin Schmidt, Fortunatus und seine Söhne, eine Zauber-Tragödie, von Thomas Decker, mit einem Anhang (Berlin, 1819)\n↑ (en) The American Cyclopædia (1879)\nAdtapet diwar « https://br.wikipedia.org/w/index.php?title=Fortunatus_(levr)&oldid=1831709 »\nKemmoù diwezhañ degaset d'ar bajenn-mañ d'an 18 Meu 2019, da 11:39.


Menez-tan - Wikipedia\nAn Etna o tislonkañ moged e-kichen Catania, e Sikilia, d'ar 4 a viz Meurzh 2012\nUr menez-tan, pe volkan a reer eus ur menez hag a daol er-maez danvezioù teuz pe solut (lava, mein), moged hag aezhennoù. Danvezioù piroklastek a vez graet eus an danvezioù solut-se. An darn vuiañ eus ar menezioù-tan n'o deus ket dislonket tra e-pad amzerioù hir, nemet pa vezont war lec'hioù dibar ar voul-douar, ar frailhennoù bras etre plakennoù a ya d'ober kreunenn an Douar.\nMeur a seurt menez-tan zo, en o zouez :\nar pikern-ludu ;\nar menez-tan kemmesk pe menez-tan gweleadek ;\nar menez-tan skoed.\nEus ar magma d'al lava[kemmañ | kemmañ ar vammenn]\nFramm ar voul douar\nA. Troc'h Mohorovicic\nB. Troc'h Gutenberg\nC. Troc'h Lehmann\nEn ul lec'h anvet « mirva ar magma don » ez eus ur seurt toaz gludek-pe-gludekoc'h ennañ gazoù andisolvus anvet ar magma. Diwar deuziñ reier mantell an douar e teu ar magma, tommoc'h eo eget 1000°c well-wazh.\nNe zeu ket ar magma eus kalon an Douar, met eus pluskenn an Douar.\n"Mantell an douar" pe "kroc'hen an douar" a zo plakennoù divent ouzh hen ober. Ar plakennoù a neui war ar magma a zo o fiñval dizehan.\nPa vez re greñv gwask ar magma war ar plakennoù e vez lakaet ar re-se da derriñ pe da fiñval. Diwar-se e vez bountet ar magma gant an aezhennoù eus « mirva ar magma don » war-zu gorre an douar.\nGoude bezañ tremenet e-barzh ar gambr vagmatek, ur seurt spouenn ma c'hell ar magma chom e-barzh e-pad kantvedoù ha kantvedoù, e sav ar magma gant ur san anvet « siminal ar menez-tan » betek an diavaez da lavaret eo penn konenn ar menez-tan. Pa vez degouezhet e krec'h ar menez-tan e tarzh hennezh en ur deurel er-maez bloc'hoù, bombezennoù ha ludu.\nWar un dro e tever un danvez tomm-berv anvet al lava diwar toull-diskarg ar menez-tan.\nAl lava eo ar magma digazet : pa vez dourennek ar magma e c'hell ar gazoù a zo ennañ mont kuit ha diwar-se e ya ar magma da lava.\nPa strink al lava er-maez eus toull-diskarg ar menez-tan e red buan-tre a-hed torioù ar menez-tan hag e kalet dindan 900°C.\nMenezioù-tan pennañ ar bed[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Menez-tan&oldid=2002364 »\nKemmoù diwezhañ degaset d'ar bajenn-mañ d'an 2 Gou 2022, da 03:09.


Degemer al lec’hienn > C’hoariva > Keloù > Fiziañs : ur strollad c’hoariva nevez\nFiziañs : ur strollad c’hoariva nevez\nKeodedourelezh, liammoù etre an dud, liesyezhegezh, korfeztaol… setu un nebeut temoù hag a ro lusk da strollad Fiziañs.\nUr pezh-c’hoari war dem al liesyezhegezh zo war ar stern ganto. Gallout a rafemp o gwelout e kreiz ar bloaz da zont war leunrennoù Breizh ha pelloc’h c’hoazh marteze.\nEvit gouzout pelloc’h war ar strollad sed amañ dindan o c’hinnig :\n"Fiziañs" zo ur gevredigezh c’hoariva nevez krouet ha diazezet al lodenn vrasañ deus e/hec’h izili e Douarnenez.\nAr c’hoant a oa krouiñ ur strollad da labourat, en em c’houlenn, amprouiñ war dachenn an temoù sokial, dre venveg ar c’hoariva :\nPetra eo al liammoù pe an diouer a liammoù etre an hinienn hag ar vuhez a-stroll ?\nPenaos e c’hell an den kemer perzh er gevredigezh ?\nPeseurt plas a zo da bep hini, gant e/he mennozhioù, e/he emzalc’hoù, e/he seblantoù disheñvel diouzh an dud all ?\nPeseurt ostilhoù zo ganeomp evit kaout fiziañs en hor c’hallout keodedel ?\nDaoust hag eñ emaomp gouest da grouiñ ar gevredigezh a fell deomp ? Fellout a ra deomp sellet ouzh hor diabarzhoù don evit mont daved an diavez, kea : Piv omp, pelec’h, evit petra ?\nSetu mard omp dedennet gant temoù ar yezhoù, an diorren personel, ar c’heodederezh, an deskadurezh, implij ar c’horfoù hag ivez... ar blijadur hag ar fent !\nAr brezhoneg, evel yezh ar vro, evel yezh izili zo deus ar strollad, a vo implijet, dañveziet, pleget, displeget. Perzh e vo deus an avañtur sokial-mañ.\nMareoù-mañ emañ ar strollad o sevel ec’h abadenn gentañ war dem al liesyezhidigezh, hag ar bloaz o tont e vo krouet unan all a-ziwar an eko-gwregelouriezh. Stourmoù an dud vunud evit cheñch ar gevredigezh.\nYa, ar c’hoariva, a gred deomp, zo un ostilh a cheñchamant, a darempred. Setu ma raimp c’hoariva, sur, ha fellout a ra deomp kavout an tu da enbarzhiañ tud ha n’int ket boaz d’ober gant ar benveg sokial-se.\nEvit ar grouidigezh gentañ e fell deomp atersiñ tud a gomz yezhoù lieseurt hag implijout tammoù enrolladennoù e-barzh ar pezh-c’hoari. Youlañ a reomp ivez enbarzhiañ amatourien en hor raktres da zont : o kinnig dezho en em soñjal a-stroll, ober pleustradegoù korfel a-stroll war tem an ekologiezh, lakaat anezho da ginnig o boued spered deomp, pe/hag o lakaat anezho da vont war al leurenn ganeomp.\nKinnig a raimp ivez atalieroù furlukin, bannadennoù filmoù (war an ekologiezh, ar c’hehentiñ madelezus hag all…), baleadennoù, prezegennoù war an temoù tost ouzh hor c’halonoù.


An Amour e-kichen Verc'hnaya Ekon, C'habarovsk Krai.\nAn Amour, pe Stêr-Amour (eveneg: Тамур (Tamour), manchoueg: , Sahaliyan Ula; rusianeg: Аму́р, Amour; sinaeg: 黑龙江, Hēilóng Jiāng), a zo unan dek stêr hirañ ar bed, hag ar pevare hirañ en Azia. War-dro 4 444 km eo e hed hag an harzoù a ra etre Rusia ar reter ha biz Sina war dost da 1 600 km. Aberiñ a ra dirak Enez-Sac'halin e strizh-douar Tartaria ha Meurvor Habask.\nMeur a anv zo bet roet dezhañ er reter-pellañ :\nTreuzskrivadur an anv rusek Аму́р eo Amour. Dont a rafe eus ur ger bouriatek hag a dalv « fankek », pe eus ar ger toungousek амар pe дамур hag a dalv « stêr vras ».\nE nanaieg e vez graet Мангбо pe Дāи Маңбо anezhi, ar pezh a dalv « stêr vras ».\nE manchoueg, he anv (ᠰᠠᡥᠠᠯᡳᠶᠠᠨ ᡠᠯᠠ), Sahaliyan ula a dalv « stêr an aerouant du » (pe « stêr zu » ?).\nE sinaeg kozh e oa Yushui, Wanshui ha Heishui he anv, un anv tennet eus ar ger "dour".\nE sinaeg a-vremañ eo 黑龙江 / 黑龍江 (Heilong Jiang) he anv. Tennet eo anv proviñs Heilongjiang anezhi.\nE mongoleg eo anvet Khar mörön (Хар мөрөн e sirileg), hag a dalv Stêr Zu.\nE dibenn ar mare Edo e oa anvet Kanagakawa e japaneg.\nWar ribl an Amour e gaver Heihe, e proviñs Heilongjiang e Sina, hag a-dal dezhi ar gêr rusian Blagovechtchensk. En argrec'h dezho emañ C'habarovsk, kêr vrasañ Reter-Pellañ Rusia, ha Komsomolsk-war-an-Amour.\n↑ (en) Wiktionary / 黑龍江\n↑ The fishes of the Amur River:updated check-list and zoogeography\n↑ (fr) Bunkidō (kartennour) (1823). Ezo et Sakhaline.\nAdtapet diwar « https://br.wikipedia.org/w/index.php?title=Amour&oldid=1977223 »


Abaoe miz Here 2015 on lañset barzh ur pezh enklask war treuzkas ar brezhoneg er familhoù. Master da gentañ, ha tezenn doktorelezh bremañ. Gant daou gelenner eus skol-veur Roazhon 2 on skoazellet : Hugues Pentecouteau ha Stefan Moal.\nMa falioù :\nkompren petra lak an tadoù hag ar mammoù brezhonek da gomz brezhoneg pe da chom hep komz brezhoneg d’o bugale\ndielfennañ ar strategiezhioù treuzkas\ngwelet penaos e vefe posupl aesaat treuzkas ar brezhoneg er familhoù.\nSkoazellet eo bet an enklask-se gant Skol-veur Roazhon 2 ha Rannvro Breizh.\nEchu eo an dezenn !\nGoude 4 bloaz labour tenn eo bet kaset an dezenn-se da benn. Bennozh Doue d’an holl dud o deus sikouret ’hanon en avañtur-se. Pedet oc’h da zont d’ar soutenañs a vo e skol-veur Roazhon 2 d’ar Merc’her 29 a viz Even 2022, da 2e goude merenn. Kinniget e vo heuliañ ar soutenañs dre videoprezegenn ivez, sañset. Kasit ur postel din ma fell deoc’h kaout al liamm kevreañ (katell.chantreau(@)univ-rennes2.fr). suite Echu eo an dezenn !\nPennad : Efedoù an disparti hag an adframmañ familh war treuzkas ar brezhoneg er gêr\nStefan Moal ha me hon eus skrivet ur pennad war levezon an disparti hag an adframmañ familh war treuzkas ar brezhoneg er gêr. Ur stumm saoznek eus ar pennad-se zo bet embannet el levr Transmitting minority languages : Complementary reversing language shift strategies, kaset da benn gant Michael Hornsby ha Wilson McLeod. Une recherche est en cours portant sur 450 parents brittophones nés entre suite Pennad : Efedoù an disparti hag an adframmañ familh war treuzkas ar brezhoneg er gêr\nRentañ-kont : Enklask C’hwec’hveidi Diwan, o familhoù hag ar brezhoneg\nPiv eo c’hwec’hveidi Diwan ? Peseurt santimant a vagont ouzh ar brezhoneg ? Peseurt implij eus ar yezh ? Piv eo o zud ? Ha goût a reont brezhoneg ? Ha komz a reont brezhoneg gant o bugale ?... Setu un nebeud goulennoù o deus heñchet un enklask bet kaset er 6 skolaj Diwan etre miz Here ha miz Kerzu 2020. 257 c’hwec’hvead (war 269) o deus respontet d’ur c’houlennaoueg. Sed aze disoc’hoù pennañ an suite Rentañ-kont : Enklask C’hwec’hveidi Diwan, o familhoù hag ar brezhoneg\nPiv eo al liseidi Diwan ? Peseurt santimant a vagont ouzh ar brezhoneg ? Peseurt implij eus ar yezh ? Piv eo o zud ? Ha goût a reont brezhoneg ? Ha komz a reont brezhoneg gant o bugale ? Peseurt levezon o deus ar jener, an hentennoù skoliata, ar familh war an darempred o deus al liseidi gant ar brezhoneg ?... Setu un nebeud goulennoù o deus heñchet un enklask bet kaset e lise Diwan Karaez etre suite Rentañ-kont : Enklask Liseidi Diwan, o familhoù hag ar brezhoneg\nGoulennaoueg 4 : 6veidi Diwan, o familhoù hag ar brezhoneg\nUn enklask evit kompren gwelloc’h al liammoù a zo etre treuzkas ar brezhoneg er familhoù hag implij ar brezhoneg gant ar skolajidi. Kinniget e vez da 6veidi ar 6 skolaj Diwan (Gwened, Sant-Ervlan, Plijidi, Gwiseni, Ar Releg ha Kemper) respont d’ar c’houlennaoueg dindan.\nGoulennaoueg 3 : Liseidi Diwan, o familhoù hag ar brezhoneg\nUn enklask evit kompren gwelloc’h al liammoù a zo etre treuzkas ar brezhoneg er familhoù hag implij ar brezhoneg gant al liseidi. Kaset eo an enklask-se gant liseidi Diwan an Eilvet Du, skoazellet gant Gildas Grimault, o c’helenner war ar skiantoù ekonomikel ha sokial, gant Katell Chantreau, doktoradez e skol-veur Roazhon 2, ha gant Catherine Bouroulleg eus an OPAB. E miz Kerzu 2019 ha miz Genver suite Goulennaoueg 3 : Liseidi Diwan, o familhoù hag ar brezhoneg\nPennad : Produiñ sifroù evit studiañ an treuzkas er familhoù\nD’ar Gwener 23 a viz Du 2018 ’moa distaget ma frezegennig kentañ da-geñver ar c’hollok aozet en Oriant gant an UBS diwar-benn treuzkas ar yezhoù minorelaet er familhoù. Sed aze arroudennoù eus ma frezegenn (e galleg) evit an dud n’o doa ket gellet mont d’an Oriant an deiz-se : produiñ sifroù : palioù, hentenn, bevennoù kinnig ma standilhon disoc’hoù kentañ : tadoù / mammoù, ha treuzkas a reont suite Pennad : Produiñ sifroù evit studiañ an treuzkas er familhoù\nGoulennaoueg 2 : Desevel bugale\nEil lodenn an enklask war treuzkas brezhoneg er familhoù. Goude bezañ goulennataet an dud war plas ar brezhoneg en o familh e fell din gouzout muioc’h war o mod da welet an desevel bugale dre vras. Ne vo implijet an titouroù dastumet er c’houlennaoueg-mañ nemet evit magañ ma enklask war treuzkas ar brezhoneg er familhoù. 20 munutenn zo ezhomm a peu pre evit respont d’an holl suite Goulennaoueg 2 : Desevel bugale\nKartenn ar mammoù hag an tadoù enklasket\nPelec’h emañ ar mammoù hag an tadoù o deus respontet d’am goulennaoueg o chom (450 den) ? Aodoù-an-Arvor : 19% Penn-ar-Bed : 47% Il-ha-Gwilen : 12% Liger-Atlantel : 3,5% Morbihan : 13% Bro-C’hall : 3,5% Estrenvro : 2%\nGoulennoù pennañ Ma fal eo anveout gwelloc’h ar mammoù hag an tadoù brezhonek ha studiañ treuzkas ar brezhoneg er familhoù hiziv an deiz. Tri rummad goulennoù zo. Ur rummad kentañ war dibaboù treuzkas pe chom hep treuzkas ar brezhoneg. Deus pelec’h ’teu ar c’hoant treuzkas ? Ha douget eo gant ur sell politikel war Breizh, gant ur santimant bezañ perzh en ur gumuniezh, gant ul liamm afektivel ouzh ar suite Goulennoù, poblañs ha metodologiezh\nGoulennaoueg 1 : Treuzkas brezhoneg er familh\n450 tad ha mamm brezhonek o deus respontet d’am goulennaoueg etre ar 15 a viz Ebrel hag an 3 a viz Gwengolo 2018. Echu eo an dastumadeg respontoù bremañ, met laosket ’meus ar goulennoù en linenn e ken kas ma vefe tud dedennet evit gwelet peseurt mod e oa savet ar c’houlennaoueg. Bennozh Doue d’ar mammoù ha d’an tadoù o deus respontet. Mersi bras ivez d’ar re o deus brudet ar c’houlennaoueg en-dro kenderc’hel Goulennaoueg 1 : Treuzkas brezhoneg er familh\nMaster 2 : echu !\nSed aze pazenn gentañ ma enklask war treuzkas ar brezhoneg er familhoù. Daou vloaz labour evit kregiñ d’en em stummañ war frammoù teorik ar sokiologiezh, teknikoù enklask ha difraostañ an dachenn. 10 tad ha mamm ’meus bet tro da atersiñ ha kinnig a ra ma memor Master un dielfennadenn eus an atersadennoù-se. E miz Even 2017 ’moa kinniget ma memor dirak ar juri ha tapet ur 17/20 ganin. Brav evit kregiñ suite Master 2 : echu !


Buhez ar Sent/1894/Thomas - Wikimammenn\nBuhez ar Sent/1894/Thomas\n◄ Dominik Silos Thomas Flavian ►\nann unan var’nn ugent a viz kerzu\nSANT THOMAS, ABOSTOL\nThomas a ioa ginidik euz ar Galilee, hag a heuliaz hor Zalver azalek ar blavez kenta ma’c’h en em lakeaz da brezeg ann Aviel dre ar Judee. Ann henor en devoue da veza choazet evit unan euz ann daouzek abostol, ha din oa euz ann henor-ze dre ar garantez vraz en doa evit he Vestr. Pa falvezaz d’hor Zalver mont da Vethanii da rei adarre ar vuez d’he vignoun Lazar a ioa nevez maro, ann diskibien all hen dizaliaz da vont di, enn eur lavaret : « — N’euz ket pell e klaske ar Iuzevien ho laza a daoliou mein, hag e fell d’ehoc’h distrei dioc’htu enn ho zouez ? » Mes Jezuz a respountaz : « Deomp ato ha kerkent Thomas a lavaraz d’ann diskibien all : « — Deomp, ni ive, evit mervel asambles gant hor Mestr. »\nEpad ar goan diveza a reaz er bed-ma gant he ebestel, hor Zalver a gomzaz outho evelhenn : « — Mont a rann d’ho kuitaat ; mes dont a rinn enn dro d’ho kerc’hat evit ho kas ganen d’al leac’h ma vezin va-unan. Rag gouzout a rit da be leac’h ez ann hag anaout a rit ann hent. » Thomas a lavaraz raktal : « — Ne c’houzomp ket da be leac’h ez it ; penaoz eta e c’hellfemp-ni anaout ann hent ? » Neuze Jesuz a roaz d’ezhan ar respount kaer-ma : « — Me eo ann hent, ar virionez hag ar vuez. Den ne c’hell mont da gaout va Zad nemed dreizon-me. »\nEnn deiz m’oa savet euz a varo da veo, hor Zalver en em ziskouezaz d’he ziskibien dioc'h ann noz, enn eur lavaret d’ezho : « — Ar peoc’h ra vezo ganehoc’h ! » Hogen, Thomas n’edo ket d’ann ampoent asambles gant ann diskibien all. Goulskoude ar re-ma a oue mall gantho mont da gounta d’ezhan ar pez a ioa erruet. « — Guelet on euz hor Mestr, » emezho. Mes Thomas a respountaz : « — Ne gredann ket ac’hanhoc’h, ha ne gredinn ket zoken ken na’m bezo guelet toullou ann tachou enn he zaouarn, ha lakeat va biz enn toullou-ze hag er gouli euz he gostez. »\nA benn eiz deiz goude, hor Zalver en em ziskouezaz adarre d’he ziskibien, hag enn dro-ma Thomas a ioa asambles gant ar re-all. Jezuz a lavaraz evel ann dro genta : « — Ar peoc’h ra vezo ganeoc’h ! » ha goudeze e komzaz evelhenn ouz Thomas : « — Digas da viz ama ha sell ouz va daouarn ; laka da viz ennho hag er gouli euz va c’hostez, hag, e leac’h diskredi, bez eunn den leun a feiz. » Thomas a respountaz raktal euz a greiz he galoun : « — C’houi eo va Aotrou ha va Doue ! » Neuze Jezuz a lavaraz d’ezhan ! « — Kredet ec’h euz, Thomas, abalamour ma’c’h euz guelet ; euruz ar re no deuz ket guelet hag o deuz kredet evelato ! »\nGoude m’oa diskennet ar Spered-Santel var ann Ebestel da zeiz ar Pantekost, sant Thomas a ieaz da brezeg ann Aviel e kostez ar Zao-Eol. Kounta a reer e kavaz dre eno ann tri roue a ioa bet oc’h adori ar Mabik Jezuz e Bethleem, hag ho badezaz. Kas a eure ive Thadee, unan euz ann daouzek ha tri-ugent diskib, da gelenn Abgar, roue Edes, var guirioneziou ar feiz. Ar roue-ze, o veza klanv pell a ioa, en doa skrivet d’hor Zalver evit he bedi da vont d’he barea. Mes Jezuz en doa respountet ne c’helle ket mont he-unan. Kerkent avad ha ma vije pignet enn env, e kasche, emezhan, unan euz he ziskibien. Sant Thomas a gasaz eta Thadee evit seveni ar bromesa great gant hor Zalver, hag Abgar a oue pareet ha badezet goudeze asambles gant holl dud he di.\nAnn abostol-ma a redaz, kouls lavaret, kement bro a ioa enn Azii betek ann Indez ; lod a lavar zoken ez eaz betek ar Chin. Ober a rea miraklou braz e pep leac’h, ha dre ar miraklou-ze e lakeaz eunn niver dreist kount a baianed da zilezel servich ho doueou faoz evit adori ar guir Doue en deuz krouet ann env hag ann douar ha kement tra a zo. Beleien ann idolou a egare o velet ann dra-ze, hag abarz ar fin ec’h en em glevchont da lamet he vuez diganthan. Lazet e oue gant eunn taol lans var eur menez el leac’h m’oa kustumm da vont da bedi bemdez, hag he gorf a oue enterret e Kalamin. Mes divezatoc’h e oue digaset ac’hano da Edes, ha goudeze darn euz he relegou a oue roet da veur a iliz all.\nAdtapet diwar « https://br.wikisource.org/w/index.php?title=Buhez_ar_Sent/1894/Thomas&oldid=30403 »\nKemmoù diwezhañ degaset d'ar bajenn-mañ d'an 16 Gen 2012, da 13:25.


Accueil / Lec'h / Bro C'hall / Greenpeace a ziskuli degouezh ur vatimant leun a lastez skinoberiek e Cherbourg\nMaxime TOUZE 15 September 2015\nDec’h en em vode e Cherbourg stourmerien “Greenpeace” ha “sortir du nucléaire”. Dilestrañ a rae an Oceanic Pintail, war e vourzh lastez nukleel eus Bro-Saoz, er porzh evit war-lerc’h treuziñ Normandi dre Rouen. Un pemzek stourmer bennak a oa strobet evit diskuliañ ar charreadegoù-se, dañjerus-kenañ evit ar boblañs.\nHervez Greenpeace Frañs ne oa tamm surentez ebet gant ar charreadeg-mañ rak al lestr Oceanic Pintail a oa bet dirummet gant e berc’henn kozh ha ne c’halle ket treuzdougen lastez nukleel. Herveze c’hoazh ne vez ket kelaouet mat ar geodedourien gant o dilennidi diwar-benn ar charreadegoù-se. E Valognes e vo lakaet al lastez e-barzh un tren. Ha petra a c’hoarvezfe ma tiroudenn an tren ? Ur riskl bras ez eo koulskoude.\nBodadegoù a vo a-hed an hent gant stourmerien a-enep d’an nukleel. Tremen a raio an tren dre Caen, Rouen, Amiens… Evit mont betek Bâle e Bro-Suis. C’hoazh hag adarre e vez gwelet ez eo ur gudenn vras merañ al lastez nukleel. Betek ma c’hoarvezo ur gwallzarvoud bennak hag e vo tonket un tiriad bennak. Ne c’haller ket lâret ez eer war an tu mat: serradur Fessenheim a vez daleet, an EPR a gendalc’h da vezañ savet memes ma koust muioc’h-mui a arc’hant,…\nShare the post "Greenpeace a ziskuli degouezh ur vatimant leun a lastez skinoberiek e Cherbourg"


Pajenn:Sales - Introduction d’ar Vuez devot.djvu/318 - Wikimammenn\nPajenn:Sales - Introduction d’ar Vuez devot.djvu/318\nnesse hor Salver e hini ouz ar groas ; nicun ne lavaro cousgoude penaus e ve an heaul stabl hac immobil na tènval evit quemense. Noe a vezvas ur veich ; ha Loth ur veich-all pehini a gommetas ouzpen en e vezvinti ur pec’het bras gant e ziou verc’h ; cousgoude ne doan quet mizvierien nac an eil nac eguile, nac an diveza-mâ ne doa quet ivez un den abominabl, na Sant Per ne doa quet ur blasfemeur evit beza blasfemet ur veich. Evit quemeret an hano eus a ur viç peautramant eus a ur vertuz, e ranqueur beza great un avançamant hac un habitud bennâc ebarz. Un dra faus eo eta lavaret ez e un den colerus pe laër, evit e veza guelet ur veich hepquen o coleri pe o laerez.\nPeguement bennâc ma ve bet un den vicius a hed pel, en em lequear e dander da lavaret ur gaou och e c’hervell un den vicius. Simon al Lofr a c’halve Madalen pec’heres, oc’h e beza bet pec’heres a nevez a yoa : gaou a lavare coulgoude ; rac ne doa mui, mæs ur benitantes santel oa : evelse ivez e quemeras hor Salver he c’haus da zifen. Ar Farisien foll-hont a guemere ar Publiquen evit ur pec’her bras, pe martese so-quen evit un den injust ; un aoultrier, hac ur ravisseur ; mæs en em drompla a rea cals : rac en instant-se memes oa justifiet ar Publiquen-se ha rentet mignon da Zoue. Allas ! pa zeo quer bras ar vadelez a Zoue,\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/318&oldid=118512 »\nKemmoù diwezhañ degaset d'ar bajenn-mañ d'an 7 Eos 2018, da 15:58.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/158 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/158\nSANT LUCAS, XVI.\ntachamant ouz unan, hag e tisprijo egile. Na hellit ket servicha Doue ha Mammon.\n(14) Ar Farizianed, pere a oa tud avarisius, a zelaoue kement-se holl, hag a rea goab anezhan.\n(15) Hag hen a lavaraz dezhe : Evidoc’h-hu, c’houi a glask tremen evit tud just dirag an dud ; mes Doue a anavez ho calonou ; rag ar pez a zo huel dirag an dud a zo eun abomination dirag Doue. (16) Al lezen hag ar brofeted a ia bete Ian ; abaoe an amzer-ze rouantelez Doue a zo prezeget, ha pep hini a ia ebarz dre fors. (17) Mes kentoc’h e tremeno an env hag an douar eged na vanko an distera lizeren euz al lezen. (18) Piou-benag a gas kuit he vreg, hag a zimez da unan all, a ra avoultriach, hag an neb a zimez d’an hini a zo bet kasset kuit gant he fried, a ra avoultriach.\n(19) Bez’ e oa eun den pinvidic hag a oa gwisket gant pourpr ha gant lien moan, hag a veve bemdez e-kreiz an abondans hag al lorc’haj. (20) Bez’ e oa ive eun den paour, hanvet Lazar, hag a oa gourvezet e-tal he zor, goloet a c’houliou ; (21) ha karet hen dije gallout terri he naoun gant ar bruzun a gweze divar daol an den pinvidic ; hag ar chass zo-ken a zeue, hag a lippe he c’houliou. (22) Hogen digwezoud a reaz d’an den paour mervel, hag e oe douget gant an elez var galon Abraham ; an den pinvidic a varvaz ive, hag e oe sebeliet. (23) Hag o veza en ifern, e-kreiz an tourmanchou, e savaz he zaou-lagad, hag e velaz Abraham a-ziabell, ha Lazar var he galon ; (24) hag hen o crial, a lavaraz : Abraham, va zad, kemer truez ouzin, ha digas Lazar, evit ma lakai pen he viz en dour, da freskaad d’in va zeod : rag gwall dourmantet oun e-kreiz an tan-man. (25) Mes Abraham a respontaz : Va mab, dalc’h sonj penaos ec’h euz bet da vadou e-pad da vuez, pa hen deuz bet Lazar he boaniou ; breman ez eo consolet, ha te a zo en tourmanchou. (26) Ouzpen-ze, eun abim braz a zo etre c’houi ha ni, en hevelep doare ar re a fellfe dezhe mond ac’halen beteg enoc’h, na halfent ket ; na ken neubeud ar re a fellfe dezhe dond ac’halese beteg enomp. (27) Neuze an den pinvidic a lavaraz : Da bedi a ran eta Abraham, va zad, da gas Lazar da di va zad, (28) (rag bez’ em euz pemp breur), evit ma vezo test dezhe var gement-man, gant aoun na zeufent ive ho-unan el leac’h-man a dourmant.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/158&oldid=125253 »


Ar er pehet Véniel - Wikimammenn\nAr er pehet Véniel\n1831 (p. 160-162)\n◄ Ar en Orgueil Ar er pehet Véniel Ar en Humilité ►\nAr er pehet Véniel.\nCONSIDÉRET é teliet en dout caz vras doh er pehet véniel a balamort ma ra offance de Zoué, d’un Doué infinimant mad hac e vérit bout câret drest quement tra zou ol ; a balamort ma yeinna, ma vihanna é garanté dohemb, hac hun hani doh t’ou ; a balamort ma condui a nebedigueu d’er pehet marhuel, hac èl-cé d’en dannation éternel ; a balamort hoah ma hès mui a valice én ur pehet véniel, eit n’en dès a vadeleah én ol œvreu e elleoh gobér. Cair é gout é hès ur malice bras ér pehet véniel, a p’er punisse en Eutru Doué ér bed-men dré quement a visérieu, hac ér bed aral dré boénieu n’éellér quet comprenein.\nO men Doué ! avouéein e ran é ma carguet mem buhé a behédeu ; bet ha bremen ne mès groeit meit hou ç’offancein. Mal é demb changein a vuhé, m’inean peur ; gùel vehai demb cessein a vihuein, eit bihuein hoah èl én amzér treménet.\n3.°\tEr remæd doh er pehet véniel e zou considérein liès é ma én ur fæçon benac dangerussoh eit er pehet marhuel, raq ne guemérér quet poén d’hum gorrigein a nehou. Un inean e vehai sourcius de zihoal doh er pehet véniel, e vehai imbèr amzér én ur stad ihuel a santeleah. Ret-é chongeal liès n’en dès pehet erbet, ne vern péh quer bihan é, n’en dé brassoh drouc eit en ol colleu ha misérieu ag er bed-men. Quentéh èl ma vehet couéhet é unan benac, queméret ur glahar bras, hac ur benigen benac poénius d’ober quel liès gùéh ma couéhehet.\nAdtapet diwar « https://br.wikisource.org/w/index.php?title=Ar_er_pehet_Véniel&oldid=80979 »\nKemmoù diwezhañ degaset d'ar bajenn-mañ d'an 24 Kzu 2015, da 14:52.


Matthew 19 P'en devoe Jezuz peurlavaret ar c'homzoù-se, ez eas kuit eus Galilea, hag e teuas e kostezioù Judea, en tu all d'ar Jordan.\nBreton(i) 1 P'en devoe Jezuz peurlavaret ar c'homzoù-se, ez eas kuit eus Galilea, hag e teuas e kostezioù Judea, en tu all d'ar Jordan. 2 Ur bobl vras a heulias anezhañ, hag eno e yac'haas ar re glañv. 3 Ar farizianed a zeuas hag a lavarjont dezhañ evit e demptañ: Hag e c'hell un den kas e wreg kuit, n'eus forzh evit peseurt abeg? 4 Eñ a respontas: Ha n'hoc'h eus ket lennet penaos ar C'houer, er penn-kentañ, a reas gwaz ha plac'h, 5 ha penaos en deus lavaret: Setu perak ar gwaz a guitaio e dad hag e vamm, hag en em unano d'e wreg, hag e vint ur c'hig hepken? 6 Evel-se, ne dint mui daou, met ur c'hig hepken. Arabat eo d'an den disrannañ ar pezh a zo bet unanet gant Doue. 7 Int a lavaras dezhañ: Perak eta en deus Moizez lezet reiñ d'ar wreg ur skrid a dorr-dimeziñ hag he c'has kuit? 8 Jezuz a respontas dezho: Abalamour da galeter ho kalon eo, en deus Moizez roet galloud deoc'h da gas kuit ho kwragez; er penn-kentañ, ne oa ket evel-se. 9 Met me a lavar deoc'h, piv bennak a gas kuit e wreg, nemet evit difealded, hag a zimez da unan all, a ra avoultriezh, [ha piv bennak a zimez d'ur wreg a zo bet kaset kuit, a ra avoultriezh]. 10 E ziskibien a lavaras dezhañ: Mar deo evel-se doare an den gant e wreg, n'eo ket talvoudus dimeziñ. 11 Eñ a respontas dezho: An holl ne gomprenont ket ar gomz-se, met hepken ar re a zo bet roet dezho. 12 Rak bez' ez eus eunuked a zo bet ganet evel-se a gof o mamm, reoù all a zo bet graet eunuked gant an dud, hag ez eus reoù all a zo en em rentet oc'h-unan eunuked, abalamour da rouantelezh an neñvoù. Ra gompreno kement-mañ, an neb a c'hell kompren. 13 Neuze e voe degaset dezhañ bugale vihan, evit ma lakaje e zaouarn warno, ha ma pedje evito. Met an diskibien o fellae. 14 Ha Jezuz a lavaras: Lezit ar vugale vihan, ha na zifennit ket outo dont davedon; rak rouantelezh an neñvoù a zo d'an nep a zo heñvel outo. 15 Lakaat a reas e zaouarn warno, hag ez eas kuit ac'hano. 16 Ha setu, un den a dostaas hag a lavaras da Jezuz: Mestr, peseurt mad a dlean d'ober evit kaout ar vuhez peurbadus? 17 Eñ a respontas dezhañ: Perak e c'houlennez ouzhin diwar-benn ar mad? Unan hepken a zo mat, [Doue]. Mar fell dit mont er vuhez, mir ar gourc'hemennoù. Pere? emezañ. 18 Jezuz a respontas: Ne lazhi ket; Ne ri ket avoultriezh; Ne laeri ket; Ne lavari ket a falstesteni; 19 Enor da dad ha da vamm; ha: Karout a ri da nesañ eveldout da-unan. 20 An den yaouank a lavaras dezhañ: Miret em eus an holl draoù-se [adalek va yaouankiz]; petra a vank din c'hoazh? 21 Jezuz a lavaras dezhañ: Mar fell dit bezañ parfet, kae, gwerzh kement ac'h eus, en ro d'ar beorien, hag ez po un teñzor en neñv; goude-se deus hag heul ac'hanon. 22 Goude bezañ klevet ar c'homzoù-se, an den yaouank a yeas gwall-drist, rak madoù bras en devoa. 23 Jezuz a lavaras d'e ziskibien: Me a lavar deoc'h e gwirionez, diaes eo d'un den pinvidik mont e-barzh rouantelezh an neñvoù. 24 En lavarout a ran deoc'h c'hoazh, aesoc'h eo d'ur c'hañval tremen dre graoenn un nadoz eget d'un den pinvidik mont e-barzh rouantelezh Doue. 25 An diskibien o vezañ klevet-se, a voe souezhet bras, hag a lavaras: Ha piv eta a c'hell bezañ salvet? 26 Jezuz o sellout outo, a lavaras: Dibosupl eo-se d'an dud, met pep tra a zo posupl da Zoue. 27 Pêr, o kemer ar gomz, a lavaras: Setu, ni hon eus dilezet pep tra, hag hon eus da heuliet; petra a vo evidomp? 28 Jezuz a respontas dezho: Me a lavar deoc'h e gwirionez penaos, c'hwi hag hoc'h eus va heuliet, en eil c'hinivelezh, pa vo Mab an den azezet war dron e c'hloar, e viot ivez azezet war daouzek tron, hag e varnot daouzek meuriad Israel. 29 Ha piv bennak en devo kuitaet abalamour da'm anv, breudeur, pe c'hoarezed, pe dad, pe vamm, pe wreg, pe vugale, pe zouaroù, pe diez, a resevo kant kement all, hag a herito ar vuhez peurbadus. 30 Met kalz a zo ar re gentañ a vo ar re ziwezhañ, ha kalz a zo ar re ziwezhañ a vo ar re gentañ.\nMatthew 19:1 Cross References - Breton


Leopoldo II Toskana - Wikipedia\nIo sono nato in Toscana. Partito fanciullo, vi tornai adulto per render felice il mio Popolo e per compiere tutti i doveri che incombono a tutti i Principi Italiani.Leopoldo II Toskana, alla Deputazione di Toscana, 5 settembre 1847\nLeopoldo II Toskana, gant Pietro Benvenuti, 1828.\nLeopoldo II Toskana pe Leopoldo Giovanni Giuseppe Francesco Ferdinando Carlo d'Asburgo-Lorena (Firenze, 1824 - 1859 Roma) a oa dug-meur Toskana. Mab e oa da Ferdinando III Toskana ha da Maria Luisa di Borbone-Napoli.\nRen a reas war-lerc'h e dad.\nLeopoldo II Toskana en-yaouank.\nMaria Anna von Sachsen (1799–1832), e bried kentañ.\nMaria Antonia Anna di Borbone-Due Sicilie, e eil pried\nda Maria Anna von Sachsen (1799–1832) , ha teir merc'h o doe:\nCarolina Augusta, ganet e Firenze e 1822, marvet dibried e 1841.\nAugusta Ferdinanda, ganet e Firenze e 1825, marvet e München e 1864; dimezet e voe da Leopold Bavaria ha pevar bugel o doe;\nMaria Massimiliana, ganet e Firenze e 1827 marvet e 1834, da 7 vloaz.\nda Maria Antonia Naplez-Sikilia (1814–1898) (Maria Antonia Anna di Borbone-Due Sicilie) ha dek bugel o doe:\nMaria Isabella, ganet e Firenze e 1834 ha marvet e Lucerna e 1901, dimezet d'hec'h eontr Francesco di Borbone-Due Sicilie, kont Trapani.\nFerdinando IV Toskana, ganet e Firenze e 1835 ha marvet e Salisburgo e 1908, dimezet div wech,\nda Anna Maria von Sachsen\nda Alice di Borbone-Parma.\nMaria Teresa, ganet e Firenze e 1836 ha marvet e Livorno e 1838.\nMaria Cristina, ganet e Firenze e 1838 ha marvet e 1849.\nCarlo Salvatore, ganet e Firenze e 1839 ha marvet e Vienna e 1892, *** dimezet da Maria Immacolata Clementina di Borbone-Due Sicilie.\nMaria Anna, ganet e Firenze e 1840 ha marvet e 1841.\nRanieri, ganet e Firenze e 1842 ha marvet e 1844.\nMaria Luisa, ganet e Firenze e 1845 ha marvet e Hanau e 1917, dimezet da Carlo d'Isenburg-Büdingen.\nLuigi Salvatore, ganet e Firenze e 1847 ha marvet e Kastell Brandýs (e Bohemia) e 1915.\nGiovanni Nepomuceno, ganet e Firenze e 1852 ha marvet marteze e 1890, ne voe ket kavet e gorf.\nE vab Ferdinando IV Toskana a renas war e lerc'h.\nDiscorsi di Leopoldo II al Parlamento Toscano nel 1848-49\n↑ Giovanni Baldasseroni, Leopoldo II, granduca di Toscana, e i suoi tempi, Firenze, 1871, p. 60.\nAdtapet diwar « https://br.wikipedia.org/w/index.php?title=Leopoldo_II_Toskana&oldid=1955515 »


Eskob - Wikipedia\n(Adkaset eus Eskibien)\nUn eskob alaman e 2012\nEus al latin kristen episcopus diwar ar gresianeg επισκοποςe episkopos, "diwaller, evezhier" e teu ar ger eskob hag e zeveradennoù "eskobded", "eskobel", "eskobelezh", "eskobiezh", "eskobiñ", "eskopti" hag "eskoptiad".\nEskibien en Testamant NevezAozañ\nPemp gwech e kaver ar ger "eskob" en Testamant Nevez.\nOberoù an Ebestel 20:28\nLizher d'ar Filipianed 1:1\nLizher kentañ da Dimoteos 3:2\nLizher da Ditus 1:7\nLizher kentañ da Bêr 2:25\nPetra bennak ma n'eo ket bet krouet ar garg-se gant Jezuz-Krist e seblant bezañ ur stad reizh e penn-kentañ diorroadur ar gristeniezh. Diaes eo ober un diforc'h gant hini ar presbyter (πρεσβυτερος), met an diagon a weler el Lizher da Zimoteos a seblant dindan beli an eskob.\nEn Oberoù an Ebestel e reer eus an eskob ur maesaer evit e dropell, ur skeudenn voutin implijet en amzer hiziv c'hoazh. El Lizher da Zimoteos e reer "pried ur wreg nemetken" anezhañ, met amsklaer eo ma 'z eus kaoz eus nac'hañ dezho an eildimeziñ pe eus al liespriedelezh ; n'eus roud ebet avat eus eskibien a vije difennet outo dimeziñ ha genel krouadurioù d'ar c'houlz-se.\nAn eskibien diwar skridoù an ebestelAozañ\nDiwar obererezh an ebestel e voe aozet an Iliz kristen nevez en un doare efedusoc'h ken ma 'z eas roll an eskibien war bouezusaat en IIvet kantved. Gwelet eo kement-se e skridoù Ignatius Antioch (c. 35 – c. 110), pa zisplegas en e Lizher d'ar Vagnesianed :\n« Lakait an holl da zoujañ ouzh an diagoned koulz hag e tleont doujañ ouzh an eskob hag eñ skeudenn an Tad ha doujañ ouzh ar veleged ivez,\nken e toujer ouzh ar re-se evel kuzul Doue ha Strollad an Ebestel. »\nSellit ouzh ar ger Eskob er\nAdtapet diwar « https://br.wikipedia.org/w/index.php?title=Eskob&oldid=1836972 »\nKemm diwezhañ d'an 25 Mae 2019 da 09:04\nKemmoù diwezhañ degaset d'ar bajenn-mañ d'an 25 Mae 2019, da 09:04.


Pajennoù : << 3 - 4 - 5 - 6 - 7 >>\nAl label 2 evit Ploveilh\nD’ar Gwener 28 a viz Du e oa bodet tost da gant den e Ploveilh evit gwelet ar maer, Franck Pichon hag an dilennad dave Jean-Pierre Bière o tegemer al label Ya d’ar brezhoneg live 2 roet dezho gant Lena Louarn, Prezidantez Ofis Publik ar Brezhoneg.\nUrzh Alvokaded Kemper a lavar Ya d’ar brezhoneg\nD’al Lun 19 a viz Kerzu 2012 e ti alvokaded Kemper eo bet sinet an Emglev Ya d’ar brezhoneg gant Mestr Jean-François Moalic, pennalvokad an Urzh ha Lena Louarn Prezidantez an Ofis Publik.\nLid-reiñ label 1 Ya d’ar brezhoneg da Sarzhav ha sinadur al live 2\nLid-reiñ al label a zo bet dalc’het d’an 28 a viz Du 2011 dirak an it. Lena Louarn, besprezidantez ar C’huzul-rannvro ha prezidantez an Ofis Publik, an ao. David Lappartient, kuzulier-departamant ha maer Sarzhav hag an it. Annie Larzul, eilmaerez.\nYa d’ar brezhoneg e Sine : war an hent evit tapout live 2 ar garta\nD’an 28 a viz Du 2011 e oa bet roet label live 1 ar garta Ya d’ar brezhoneg gant an it. Lena Louarn, besprezidantez ar C’huzul-rannvro karget eus yezhoù Breizh ha prezidantez Ofis Publik ar Brezhoneg, d’an ao. Luc Foucault, maer Sine. Da-geñver al lid-mañ he deus embannet ar gumun he youl da vont pelloc’h en ur sinañ live 2 ar garta.\nPrizioù 2012 - Ar re rakdibabet\nPrizioù 2012 a vo roet d’ar Gwener 27 a viz Genver 2012 er Maezioù Frank e Roazhon.\nKenaozet e vint evit ar wezh kentañ gant Ofis Publik ar Brezhoneg, Rannvro Breizh ha France 3 Breizh.\nUl lec’hienn nevez da zizoleiñ Breizh e brezhoneg\nDiskuliet eo bet doare brezhonek lec’hienn Internet Poellgor-rannvro an touristerezh (PRT) d’an 22 a viz Du e Roazhon gant an it. Maria Vadillo, besprezidantez ar C’huzul-rannvro karget eus an touristerezh hag ar glad hag an it. Lena Louarn, besprezidantez ar C’huzul-rannvro karget eus yezhoù Breizh.\nUr rummad geriaouegi nevez kaset da benn gant TermBret\nEmañ TermBret, kreizenn dermenadurezh an Ofis Publik, o paouez embann 3 geriaoueg nevez evit bastañ da ezhommoù pemdeziek ar vrezhonegerien.\nBilañs an distro-skol en hentadoù divyezhek\nE 2011, evit ar 34e distro-skol da-heul, e talc'h ar rouedad skolioù d'en em zispakañ. Tremenet eo bevenn ar 14 000 skoliad.\nKresk zo gant pep hini eus an 3 hentad e pep departamant.\nOuzhpenn 100 den da-geñver ar sinadur Ya d'ar brezhoneg e Bruz\nSinet eo bet ar garta Ya d’ar brezhoneg gant an ao. Philippe Caffin, maer Bruz (35) d’ar 1añ a viz Here 2011 hag an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik.\nKallag a lavar Ya d’ar brezhoneg\nD’ar Yaou 6 a viz Here 2011 e oa bet sinet ar garta Ya d’ar brezhoneg gant kumun Kallag, goude ar vot a-unvouezh a oa bet tapet gant an ti-kêr da ouestlañ degemer a-benn daou vloaz, label 2 Ya d’ar brezhoneg.